text:
Ferðavinnan í Føroyum er voksin við einari rúkandi ferð hesi farnu árini. Ferðafólkatalið er økt munandi og somuleiðis útboðið til tey ferðandi.
Viðvíkjandi síðstnevnda er ein av teimum nýggju aktørunum í ferðavinnuhøpi í Føroyum visitHOMES Faroe Islands, sum Lilja Víká úr Leirvík eigur og rekur.
Konseptið hjá visitHOMES er, at fólk - ella vertir, sum Lilja sjálv málber seg - seta seg í samband við fyritøkuna og bjóða hús síni fram, sum fyritøkan síðan leigar út. Inntøkan av leiguni verður hareftir býtt ímillum vertirnar og visitHomes Faroe Islands.
VisitHOMES Faroe Islands varð sett á stovn í mai 2016, og hevur tað higartil hilnast sera væl hjá fyritøkuni - væl betur enn væntað, sigur Lilja Víká í samrøðu við VP í kvøld.
- Tað hevur gingið rættiliga væl hjá okkum higartil. Vit høvdu ikki trúð, at tað fór at ganga so væl. Fyrsta árið vóru tað nógvir týskarar, sum leigaðu frá okkum, og annars hava tað verið fólk frá øllum heiminum, sum hava leigað frá okkum, harímillum nógvir kinesarar, sigur Lilja.
Hon sigur víðari í samrøðuni við VP, at visitHOMES hevur 40 sengur um hendi kring landið og alskyns sløg av húsum - alt frá húsum frá 1700-talinum til luksusíbúðir í Havnini.
Lilja er útbúgvin hotelreseptionistur og umframt at hava arbeitt innan hetta yrkið, hevur hon ferðast nógv í Evropa. Tað er við støði í hesum royndum, at hon hevur fingið íblásturin til visitHOMES Faroe Islands.
- Fyri at siga tað soleiðis, so sleppa vit undan at seta okkum í samband við fólk, svarar Lilja, tá hon verður spurd, um tað er fyritøkan, sum vendir sær til fólk kring landið fyri at sleppa at leiga út, ella um tað er øvugt.
- Fyritøkan leggur seg eftir at vera burðardygg og at brúka tað, sum vit hava av húsum og øðrum, umframt at fyritøkan eisini leggur seg eftir at geva bæði gestunum og vertunum eina góða uppliving.
- Tað er eitt motto hjá fyritøkuni at geva aftur til lokalsamfelagið, og samstarvar fyritøkan tí við ymiskar aktørar í nærumhvørvinum, sum harvið eisini fáa ein ágóða av ferðavinnuni, sigur Lilja og leggur aftrat, at fyritøkan hevur enn ikki nakra heimasíðu, men nýtir aðrar heimasíður umframt Facebook til at røkka kundunum.
Trý fólk eru knýtt at fyritøkuni umframt vertirnir kring landið.
Lilja sigur at enda, tá hon verður spurt um framtíðarætlanir fyri visitHOMES Faroe Islands, at fyritøkan hevur higartil lagt seg eftir útlendska marknaðinum, og at fyritøkan allatíðina hevur nýggj mál, sum hon setur sær fyri at røkka.
Um tú veitst okkurt, sum VP ikki veit - skriva so til vp@vp.fo


c: text/html

text:
AB og NSÍ leiktu á Argjum í dag
Fleiri nýggir leikarar vóru á vøllinum.
Talan var um fyrsta venjingardystin hjá hesum báðum Betriliðunum.
Tað endaði málleyst á Argjum seinnapartin. Sum so ofta í venjingardystum, so vinnur verjuspælið á álopsspælinum, sum tekur tíð at fáa at sita eftir vetrarðsteðgin. Tí er ikki óvanligt, at fá mál koma fyrstu venjingardystirnar. Hjá AB spældi Absalon Eliasen frá byrjan, og tað er ein leikari, sum í fjør var partur av hópinum hjá TB/FC Suðuroy/Royn. Sum skilst hevur hann vant við AB í vetur.
AB byrjaði við hesum liðnum (4-2-3-1): Heðin Stenberg – Beinir Henriksen, Hørður Tórason, Árni G. Olsen, Absalon Eliasen - Tóki á Lofti, Bárður Olsen, Sørin Samuelsen, Bjarki Nielsen – Rasmus Dan Sørensen - Teitur Olsen
NSÍ byrjaði við hesum liðnum (4-4-1-1): Símun Rógvi Hansen – Bárður J. Hansen, Jóhan T. Davidsen, Per Langgaard, Einar Tróndargjógv – Árni Frederiksberg, Karl Løkin, Pól Jóhannus Justinussen, Petur Knudsen – Øssur Dalbúð - Klæmint A. Olsen.
Liðið sum endaði dystin hjá NSÍ var hetta(4-4-1-1): Andras Gango – Sjúrður Pauli Nielsen, Jóhan T. Davidsen, Per Langgaard, Jannik Olsen – Pætur Hentze, Mórits Heini Mortensen, Pól Jóhannus Justinussen, Aron Knudsen – Petur Knudsen - Hans Marius Davidsen.

robotstxt: allowed

filter: keep


text:
Eirikur Lindenskov 15.01.2016 (18:01)
J. P. Gregoriussen fekk Heiðursgávu Landsins
Tað var arkitekturin Palli Gregoriussen, sum fekk »Heiðursgávu Landsins«, sum er 75.000 krónur.
Rigmor Dam, mentamálaráðfrú, segði í sambandi við handanina, at Palli Gregoriussen hevur virkað í eitt langt lív sum arkitektur.
– Hann hevur havt teknistovu í Føroyum sum eina ta fyrstu, sum eisini virkaði sum ein klekingardepil fyri ungar føroyskar arkitektar. Hann hevur víst ans fyri føroyskari mentan, segði hon millum annað.
Rigmor Dam vísti eisini á, at Palli Gregoriussen vann kapping, sum Sparikassin skrivaði út í 1961 um at tekna »føroyska húsið«, sum slóðaði fyri nógvum nýggjum føroyskum sethúsum.
Hon vísti á hesa bygningar, sum høvuðsverk hjá Palla Gregoriussen:
Posthúsið í Klaksvík 1967
Listaskálin 1970 – og útbyggingin frá 1993
Landsbókasavnið 1979
Útvarpshúsið 1981
Hon segði eisini, at Palli Gregoriussen sum arkitektur ofta hevur givið sítt íkast til mentanararv og samfelagsútbyggingar. Hon segði eisini, at hann hevur verið ein virkin teknaðir og nevndi stórverkið um føroysku trækirkjurnar sum dømi um týðandi avrik hansara.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
15. Jul 2011
Dagstovnurin við Kráir/Margáir letur aftur í dag vegna summarfrí. Vit lata uppaftur mánadagin 8. august.Vit ynskja tykkum øllum eina góða summarferiu! :) ...
25. Jun 2011
Vit vilja á henda hátt siga hjartaliga takk fyri ein fantastiskan dag!! Vit eru serstakliga væl nøgd við dagin, tað er stuttligt at skipa fyri tá tað verður so væl móttikið!Takk til foreldur og bygdafólkið annars, tit eru fantastisk at hjálpa og koma við tykkara...
18. Jun 2011
Skrá: Kl. 15.00 Skrúðgongan við øllum børnunum , tónleikarum, skótum og Politi eskorte fer frá Margáir til Kráir Kl. 15.20 Vælkomin til Kráir Kl. 16.00 Angela og Hannibal eru á pallinum Kl. 17.00 Karius og Baktus syngja á pallinum og aftaná verða tey...
13. Jun 2011
Vælkomin til Barnakarneval fríggjadagin 24. juni kl. 15.00Atgongumerkir á 20 kr. fáast við Kráir og Margáir :)Kunning um Barnakarnivalin er løgd út á plássini hjá børnunum í dag 17. juni 2011 ...
06. Jun 2011
Vegna tað at vit í dag hava fingið at vita, at tað er "mest sannlíkt" at parkeringsøkið hjá okkum verður gjørt seinast í hesi vikuna, er garðdagurin útsettur!! ...
06. Mai 2011
Armgarð verður aftur í Frammistovu mánadagin. Vælkomin!!! ...
22. Mar 2011
Allar stovurnar broyta telefonnummør 21. mars.


text:
Tíðindaskriv frá Svimjisambandi Føroya
Pauli Ø. Mohr setti í morgun nýtt føroyskt met í 50 metra bringusvimjing, í innleiðandi riðlunum á EM í Budapest. Tíðin 31.39 er flott nýtt føroyskt met við so gott sum einum sekundi, har metið hjá Dánjal Martini Hofgaard frá Reykjavík International Games í 2008 var 32.36.
Besta tíð hjá Paula sjálvum var 32.64 áðrenn hetta, svomið á Small States stevnuni í Hafnarfirði í juni mánaða. Hann hevur sostatt betrað seg nógv í øllum trimum kappingum sum hann hevur luttikið í til nú, á evropameistarastevnuni í Budapest. Og spenningurin er tí stórur til teir 50 metrarnar frí í morgin, har hann við bestu persónligu tíð 24.68 er bara ein góðan tíggjundapart frá føroyska metinum á 24.56, sum Kristian Olsen svam á Reykjavík International Games í 2007.
Eitt vit eisini skulu minnast til, er at Pauli sum restin nú svimur í svimjibuksum, har hann í fjør gjørdi seg galdandi í superdrakt. Pauli hevur hervið staðfest at hann er betri nú sjálvt uttan superdrakt, í 50 firvald, 100 frí og 50 bringu. Eitt stórt til lukku frá Svimjisambandinum, fyri at vera ein tann besti føroyski svimjarin nakrantíð.
Vegna Svimjisamband Føroya
Rókur í Jákupsstovu


text:
Peter Madsen viðgongur at hava limað kroppin á svenska journalistinum, Kim Wall, sundur. Men hann noktar framvegis at hava dripið kvinnuna.
Danski vísindamaðurin Peter Madsen, sum er undir ákæru fyri at hava dripið og limað Kim Wall, ein svenskan journalist, sundur, noktar at hava dripið kvinnuna. Hann viðgongur tó, at hann skar kroppin sundur, tá ið kvinnan var deyð.
Tann 10. august silgdu Peter Madsen og Kim Wall saman út í heimagjørda kavbátinum hjá Peter Madsen. Kim Wall arbeiddi við eini grein um Peter Madsen, sum er ein kendur danskur uppfinnari. Kim Wall varð dripin og limað sundur á túrinum. Peter Madsen er ákærdur fyri drápið, men hevur allatíð noktað seg sekan.
Peter Madsen hevur fleiri ferðir broytt søgu sína, og hann sigur nú, at tíðindakvinnan doyði av eini kolsúrniseitran. Hann viðgongur at hava limað kroppin sundur og síðan kastað hann fyri borð.
Løgreglan sigur við DR, at kanningararbeiðið skjótt verður liðugt.


text:
25. Mar 2013
Hey tit :) Í dag hava vit verið á skattaveiðu, øll somul. Veðrið var av tí allar besta. Vit funnu skattakortið inni í Glyvurstovu. Har fingu vit boð um at lakka yvir til stóra steinin við skúlavøllin. Síðani skuldi vit gera eina langa ketu niðan...
25. Mar 2013
Góður foreldur í Spírunum 25. mars 2013. Ellen fer úr starvið. Hon verður her til og við 4. apríl. Ellen fer at royna seg sum flogterna í Atlantsflog. Vit vilja takka Ellen fyri tíðina her...
21. Mar 2013
Sum kunnugt, var eldur í Reynsstovu í gjár. Eldurin var ikki stórur, og ongin kom til skaða. Øll hava tað gott, tó merkt av hendingini. Starvsfólkini fingu sjálvi bast eldinum, og handfaringin í akuttu støðuni var fyrimyndarlig, m.a. tí at tilbúgvingarætlanin...
13. Mar 2013
Páskaverkstøð :) Mánadagin, gjørdu vit tjøldur. Týsdagin, gjørdu vit karsibakkar og prýðisegg. Mikudagin, gjørdu vit karsibakkar og prýðisegg. Tríggir sera hugnaligir dagar. ...
05. Mar 2013
Góðu foreldurVit hava í ár valt at arbeiða við evninum "kreativitetur". Hetta er alt árið 2013. Øll starvsfólk hava í januar verið á skeið í, hvussu vit kunnu arbeiða enn meir kreativt við børnunum. Tað er sjálvandi ymiskt, hvussu vit gera tað....
19. Des 2012
Góðu foreldur í Glyvursstovu og í Ljósástovu19. des. 2012 Sum tykkum kunnugt, hevur Maja, námsfrøðingur í Ljóssástovu, valt at taka við øðrum avbjóðingum og fer at flyta til Jerusalem, Ísrael. Maja hevur síðsta arbeiðsdag 20. des. Eg vil enn einaferð takka...
10. Des 2012
Góðu foreldurVit vilja takka fyri stuðulin til "í menniskjum góður tokki" Íalt varð innsamlað 5.963,50 ,- kr . Peningurin fer óskerdur til familjur, ið søkja jólahjálp.Blíðar heilsan Annika ...


text:
Fylgisveinur
Ein fylgisveinur er ein manngjørdur himinknøttur sendur í ringrás um Jørðina, mánan ella aðra gongustjørnu til dømis at gera mátingar ella at senda sjónvarps- og útvarpsbákn. Fylgisveinar, ið ganga í rúmdini, taka myndir av jørðini, og hesar myndir hjálpa veðurfrøðingum í arbeiðinum at seta saman veðurforsøgn komandi dagarnar. Fylgisveinar eru í ringrás um Jørðina, ikki hundraðtals metrar, men hundraðtals kilometrar úti í rúmdini. Haðani hava fylgisveinar ótrúligt útsýni yvir Jørðina. Summir hava myndatól og taka myndir av høvum og londum og siga frá veðrinum og øðrum viðurskiftum á Jørðini, sum broytast alla tíðina. Aðrir fylgisveinar eru millumstøðir í telesamskiftinum ímillum lond. Allir hesir fylgisveinar eru sendar upp av Jørðini. Teir eru eins og ein máni, sum er í ringrás um gongustjørnu.


text:
Danjal av Rana 10.01.2018 (09:12)
24 fólk afturat uppsøgd á Bakkafrosti
24 fólk á sláturvirkinum hjá Bakkafrosti í Kollafirði vórðu uppsøgd í gjár.
Tað váttar Regin Jacobsen, stjóri á Bakkafrosti.
Hann sigur, at hetta er tengt at virkseminum í Kollafirði.
- Virkið í Kollafirði hevur bara eina uppgávu í løtuni, og tað er at slakta fyri Marine Harvest. Teir fara ikki at taka fisk aftur fyrr enn seinni í vár, og tí mugu starvsfólkini sigast upp, nú eingin laksur er at slakta, sigur Regin Jacobsen.
Regin Jacobsen sigur, at nú verða ikki fleiri uppsagnir í virkinum komandi tíðina.
Virksemi hjá Bakkafrost er alt flutt inn á Glyvrar og virki í Kollafirði tekur sær tí einans av at slakta laks fyri Marine Harvest.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Klaksvíkar Ítróttarfelag í menning
Á heyst í fjør tók leiðslan saman við høvuðsvenjaranum stig til at styrkja um felagsskapin. Fari var undir miðvíst strategiarbeiði, har leiðsla og fleiri, sum standa fyri venjing luttóku.
Málið hjá felagnum er at hava tað besta ungdómsarbeiði innan fótbólt í landinum. Sum eitt beinleiðis úrslit av hesum arbeiðnum bleiv høvuðsungdómsvenjari settur í fulltíðarstarv.
Eisini vóru orð sett á, hvat Klaksvíkar Ìtróttarfelag stendur fyri. Í stuttum: Samanhald, menning, stríðsvilji og gleði. Og aðalmálið hjá KÌ er at savna allar norðoyingar um fótbólt, uttan atlit til ætt, stætt ella annað, ið kann skilja.
Ungdómsarbeiðið hevur flutt seg eitt stórt fet rætta vegin. Gongdin higartil í ár er: KÌ hevði 3 lið í steypakappingin, er væl umboðað á ungdómslandsliðum og ger seg galdandi í oddinum í nærum øllum deildum bæði á kvinnu- og manfólkasíðuni. Samanlagt eitt stórt framstig.
Miðalaldurin fyri leikarar uppaldir í KÌ, sum vanliga manna besta manshópin er áleið 23 ár. Skal besta mansliðið gera seg galdandi í oddinum, er neyðugt fyrstu árini at hava styrk uttan í frá. Men sum frálíður er málið, at ungu talentirnar sum koma at manna flagskipið.
Við gongdin og stuðlinum, sum Klaksvíkar Ítróttarfelag hevur í norðoyggjum gongur felagið ímóti eini spennandi framtíð.


text:
Hvør hevur tikið avgerð um at slíta samstarvið?
Heilsupolitikkur -
Fyrispurningur um bróstkrabbaviðgerð á Landssjúkrahúsinum, settur landsstýrismanninum í heilsu- og innlendismálum, Sirið Stenberg, (at svara skrivliga eftir TS § 52a)
1. Hvør er orsøkin til, at samstarvið millum íslendska bróstskurðlæknan, Kristján Skúla Ásgeirsson og Landssjúkrahúsið verður slitið?
2. Hvør hevur tikið avgerð um at slíta samstarvið?
3. Ætlar landsstýrismaðurin at leggja seg út í málið, so samstarvið kann halda fram?
Viðmerkingar:
Í nøkur ár hevur verið samstarv millum íslendska bróstskurðlæknan, Kristján Skúla Ásgeirsson, sum krabbameinssjúklingar hava verið sera væl nøgdir við.
Men nú er avgerð er tikin um at steðga samstarvinum, tá sjúklingarnir, sum eru í skipanini hjá nevnda lækna, eru liðugt viðgjørdir.
Ætlanin er, sum skilst, einans at samstarva við størri universitetssjúkrahús, tá talan er um bróstkrabba og skurðviðgerðir í tí sambandi í framtíðini.
Fleiri sjúklingar og avvarðandi hava gjørt vart við, at tey hava verið sera væl nøgd við viðgerðina, tey hava fingið frá íslendska læknanum og starsfólkum hansara, bæði í Føroyum og í Íslandi. Tey mæla tí staðiliga frá, at samstarvið steðgar og siga, at tað verður stórt bakkast fyri sjúklingarnar.
Tá bæði sjúklingar og avvarðandi eftir øllum at døma eru sera væl nøgd verður spurt, hví samstarvið ikki kann halda fram
Á Løgtingi 4. desember 2017
Bjørn Kalsø


text:
Tíðindi
16. apríl 2018
Tey, ið varða av fólki við autismu, og fakfólk, ið eru serkøn innan autismu, vita, at autismuspektrið er ógvuliga breitt. Tað spennir frá barninum, sum er gløggari enn fólk flest, til barnið, sum er menningartarnað. Autismustigin, sum hevur verið galdandi til fyri stuttum, býtir tey við autismu upp í ein stiga, sum er infantil autisma, atypiska autisma og Asperger-syndrom. Nýggi autismustigin fer burtur frá hesum og mátar í staðin, hvussu autistiskt barnið er samanborið við, hvussu intelligent tað er.
- Tað ber væl til at vera ógvuliga intelligentur, men kortini vera ógvuliga autistiskur, og øvut kanst tú vera djúpt menningartarnaður og lítið autistiskur, siga Anja Djurhuus og Anna Sofía Egilstrøð, autismuráðgevar.
Nýggi stigin at síggja tey við autismu er lættari at hava við at gera, tá ið talan er um at geva teimum við autismu hjálpina, teimum tørvar, halda tær.
- Grundleggjandi hava øll, sum hava autismu, somu trupulleikar; tey, sum vit fyrr hava nevnt at hava Asperger-syndrom, eru mangan verri fyri, kanska tí tey eru meiri tilvitað um sína støðu, samanborið við tey, sum hava menningartarn, ið ikki hugsa so nógv um sína støðu at vera øðrvísi. Tey, ið hava Asperger, líða ofta av angist og fáa tunglyndi, og tað hongur saman við, at tey ikki skilja tað, sum fram rundan um tey, sigur Anja Djurhuus.
Autismuráðgevarnir eru partur av Teirri góðu tilgongdini, sum er royndarverkætlan í almannaverkinum. Tann góða tilgongdin snýr seg um at skipa eina góða tilgongd fyri børn við autismu og familjur teirra, serliga í mun til samstarv við almennu myndugleikarnar soleiðis, at tænastan er greið og samskipað. Arbeiðið at skipa góðu tilgongdina hevur verið sermerkt á tann hátt, at brúkarin hevur verið við í øllum arbeiðinum, og útgangsstøði hevur verið tikið í familjuni, heldur enn myndugleikunum.
Les samrøðu við autismuráðgevarnar í Skúlablað nr 1, 2018.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Bústaðir hevur í dag havt reisigildið og framsýning Oman Mattalág, har 38 nýggir leigubústaðir verða bygdir, ið væntandi kunnu takast í nýtslu fyrst í komandi árið.
Eyðgunn Samuelsen, landsstýriskvinna fegnast um byggingina.
“Sum øllum kunnugt er stórur eftirspurningur eftir dygdargóðum leigubústøðum. Talan er um modulbyggjari, sum er eitt gott alternativ at útvega góðar og bíligar leiguíbúðir lutfaldsliga skjótt, havandi í huga stóra eftirspurningin eftir handverkarum og trýstið á bústaðarmarknaðin. Byggiætlanin leggur stóran dent á útsjónd og umhvørvi rundanum bygningarnar. Samstundis fara fólk við serligum avbjóðingum, sum megna at búgva heima hjá sær sjálvum, at fáa møguleika at leiga sær íbúð her, og tað er sera gott,” sigur Eyðgunn Samuelsen, landsstýriskvinna.
Økið Oman Máttalág hevur fyrr hýst eitt gamalt sementstoypivirki. Fleiri ætlanir hava verið fyri økið, og loksins er byggjarí ígongd og at ein nýggjur býlingur tekur skap.


text:
Nú er møguleiki til at søkja um hallartíma í ítróttarhøllini Bylgjuni til vetrarhálvuna 2018/19. Eftir at skúli, stovnar, ítróttarfeløg og -sambond hava fingið tillutað hallartímar, eru tøkir tímar at leiga út til privatfólk. Ein hallartími kostar 400,-, og verður goldin við gjaldskortið umvegis heimasíðuna www.holl.fo.
Søkjast kann við at senda tpost til bylgjan@runavik.fo.
Viðmerkjast skal:
* Navn á ábyrgdarpersóni
* Telefonnummar hjá ábyrgdarpersóni
* Tpost hjá ábyrgdarpersóni
* Dagfestin nær ætlanin er at byrja
Í seinasta lagi 31. august 2018 hava allir umsøkjarar fingið svar.


text:
Á hesi temasíðuni um jól og undirsíðunum eru tilfar og slóðir, sum hava við jólini at gera, savnaðar á einum stað.
Hava tit jólatilfar liggjandi og hava hug at leggja tað á Snar, eru tit vælkomin at senda tað til snar@snar.fo. Eisini eru tit vælkomin at senda okkum góðar jólaslóðir.
Jólatónleikur
Í skúlanum eru jólini merkt av sangi og tónleiki. Á Spotify kunnu vit ókeypis stroyma og lurta eftir mest sum øllum sangi og tónleiki, sum til er. Vit kunnu leita sangir fram og goyma teir í eini mappu, sum vit kunnu kalla jól. Tað kann verða hent, tá vit skulu venja ein sang til jólahaldið, ella bara til hugna, tá vit møtast at klippa og gera jólapynt. Til ber eisini at venja flokkin at leita í savninum hjá Spotify, og so geva hvørjum einstøkum næmingi til uppgávu, at finna ein nýggjan jólasang til eitt ávist høvi nakrar ferðir í advent. Sangir hjá føroyska plátufelagnum Tutl eru eisini á Spotify. Her er dømi um eitt savn við jólasangum á Spotify: .
20 barnajólasangir við nótum
- Á barnaárum ungu
- Av einglamunni komu boð
- Her í hesi vættrastovuni
- Jólaaftan
- Jóla-kalypso
- Jólarappið
- Jólatræið
- Kavaborgin
- Kova-samba
- Nú er desember komin
- Nú liggur ein kavafonn
- Pynta jól...
Lær tey yngstu børnini nøkur ensk orð við jólasangum frá SuperSimpleLearning.


text:
Orð og lag: Otis Skillings
Týtt: Kajfinn Hammer
1. Guð elskar teg, hvør undurfult tað ljóðar,
Guð elskar teg, Hann ævigt lív tær bjóðar.
Er sum náttin myrk tín leið,
Hann er ljós títt, óttast ei,
Guð teg elskar, altíð Hann varðveitir!
2. Guð elskar teg, tú sum ert særdur, gloymdur,
Guð elskar teg, sjálvt tá tú verður royndur;
tykist alt tær vónleyst her,
svikin, einsamur tú er’,
Guð teg elskar, far til Hann við øllum!
3. Guð elskar teg, sum langt frá Honum gongur,
Guð elskar teg, Hann lív títt heilt umbroytir;
vend tær burt frá heimsins veg,
Hann vil fegin frelsa teg,
Guð teg elskar, tína synd Hann gloymir.


text:
Heđin Mortensen hevur skrivađ honum hesa heilsan:
Eldhugađur undangongumađur í ítrótti, politikki og annars innan alt tađ, hann hevur fingist viđ og havt áhuga fyri – og tađ er ikki so lítiđ millum ár og dag. Soleiđis kann í stuttum gevast ein lýsing av fřđingardagsbarninum, Sverre Midjord, sum 2. apríl fylti 80 ár.
Sverre er eitt av hesum fólkunum, iđ gera vart viđ seg, har tey eru, og sum seta sćr varandi spor, tí viljin er sterkur, sum drívur verkiđ. Alt hetta nógva verđur gjřrt so inniliga og sannfřrandi, at ofta hevur tú ivast í, hvussu tađ ber til hjá einum menniskja at vera so tćtt knýtt at áhugamálum og arbeiđi, iđ altíđ hevur til endamáls, at fjřldin og – ikki minst – uppvaksandi ćttarliđiđ kann njóta gott av tí.
Talan er ikki um at gera vart viđ seg sjálvan ella at lađa sćr sjálvum varđar, men alt hetta nógva er og hevur veriđ merkt av einum einastandandi samfelagssinni, iđ so ómetaliga nógv menniskju kunnu njóta gott av. At Sverre er tvřramađur av heilum huga, hevur eingin nakrantíđ havt orsřk til at ivast í, og hevur hann vart býin og stađiđ viđ hond og fót alla sína tíđ, bćđi í orđ og í tal.
Í ítrótti og politikki hevur Sverre Midjord havt óteljandi álitisstřrv, iđ hava kravt ikki so lítiđ av honum. Men gjřgnumgangandi hevur veriđ ein ótroyttiligur arbeiđsinnsatsur, iđ alla hansara lívsleiđ hevur boriđ viđ sćr, at úrslit hava ligiđ eftir, og mál eru rokkin. Sjálvt, tá onnur hava hildiđ, at nú hevur veriđ siktađ ov hřgt, hevur tađ hepnast honum at stýra og skipa so vćl fyri, at řll hava ásannađ, at kósin var tann rćtta og úrslitiđ hareftir.
Bćđi í lokalpolitikki og landspolitikki hevur Sverre veriđ ein av teimum, iđ hava notiđ stóra virđing millum manna – bćđi hjá samdum og ósamdum.
Og sum ágrýtin samfelagskjakari hevur hann ikki veriđ bangin fyri at sett orđ á mangt av tí, vanliga fólkiđ hugsađi, men kanska ikki hevđi mřguleika fyri at bera fram upp á sama máta sum hann. Í nógvar mátar má sigast, at Sverre í sínum politiska yrki veruliga hevur veriđ ein fólksins mađur.
Ikki minni hevur hann lagt nógv og gott eftir seg í sínum yndisítrivi, iđ řll árini hevur veriđ ítróttin. Sjálvur hevur hann roynt seg í bćđi hondbólti og fótbólti, men serliga er tađ innan borđtennis, at hann sum virkin íđkari hevur gjřrt vart viđ seg. Hann eigur sín stóra lut í, at hesi ítróttagrein hevur veriđ lív lagađ í Fřroyum, tí hann var viđ til at legđi lunnar undir fřroyskt borđtennis, og taldist millum tey virknu viđ battinum langt upp í árini.
Drúgvur og trúgvur hevur Sverre Midjord eisini veriđ, tá talan hevur veriđ um at arbeitt fyri alla fřroyska ítrótt, tí í meira enn 40 ár sat hann í stjórnini í Ítróttasambandi Fřroya, har hann eisini í meiri enn 25 ár sat sum varaforseti. Fyri trúgva og drúgva virkiđ sítt innan ÍSF hevur Sverre fingiđ řll tey heiđsursmerki, Ítróttasambandiđ gevur.
Í starvstíđ síni í Ítróttasambandi Fřroya hevur Sverre upplivađ og veriđ partur av nógvum broytingum, og menningin innan ítróttina hevur veriđ sera stór, men avbjóđingar tó ongantíđ střrri enn so, at Sverre var altíđ klárur. Altíđ hevur hann veriđ til reiđar at tikiđ eitt tak, har brúk hevur veriđ fyri tí, og á serliga fyriskipanađarliga řkinum hevur hann innan landsítrótt víst sínar dygdir.
Vit báđir hava samstarvađ leingi og vćl í felags tíđ okkara í Ítróttasambandinum, men eisini hava vit havt nógv saman og nógv til felags á řđrum řkjum. Vinsćlur er Sverre sum fáur, og tí er tađ mćr av sonnum ein gleđi at kunna bera honum hesa fřđingardagsheilsan.
Góđi Sverre, hjartaliga tillukku og takk fyri gott vinarlag og trúfesti. Alt tađ besta frameftir.
Heđin Mortensen
---


text:
Tsitsi Dangarembga
Tsitsi Dangarembga (fødd 1959) er ein simbabviskur rithøvundur og filmsleikstjóri. Foreldur hennara lósu í Onglandi, og tí er hon uppvaksin har. Í Simbabvi gekk hon fyrst á missionsskúla í Mutare. Hon hevur lisið medisin við universitetið í Cambridge, men gavst við at lesa og vendi heimaftur til Simbabvi beint áðrenn landið gjørdist sjálvstøðug í 1980. Meðan hon las sálarfrøði við universitetið í Harare, luttók hon í einum dramabólki. Hon metti tó, at tað ikki vóru nakrir sjónleikir í hóskaðu til leiklutir til svørt fólk, og tí fór hon sjálv í holt við at skriva og skrivaði skjótt tríggjar sjónleikir.
Fyrsta skaldsøga hennara, sum á svenskum eitur Rotlös, fekk upprunaheitið Nervous Conditions eftir einum sitati av Sartre í fororðunum til bókina hjá Frantz Fanon við svenska heitinum Jordens fördömda: "The status of the 'native' is a nervous condition". Dangarembga bjóðaði bókina til eitt bókaforlag í Simbabvi, men tey noktaðu at útgeva bókina, og so endaði tað við, at bókin fyrst varð givin út í London. Eitt høvuðs tema í skaldsøguni er hvussu ein kvinna skal uppnáa frælsi uttan at svíkja sín uppruna og missa sínar røtur.
Innihaldsyvirlit
Útgávur[rætta | rætta wikitekst]
Bøkur á enskum[rætta | rætta wikitekst]
- The Letter, 1985.
- She No Longer Weeps, 1987.
- Nervous Conditions, 1988; Ayebia Clarke, 2004.
- The Book of Not: A Sequel to Nervous Conditions, Ayebia Clarke, 2006.
Bøkur umsettar til svenskt[rætta | rætta wikitekst]
Rotlös: skaldsøga um eina svarta gentu, sum veksur upp í Afrika, 1990 (Nervous Conditions 1988)
Filmar[rætta | rætta wikitekst]
- Everyone's Child, 1996
- Kare Kare Zvako, (stuttfilmur), 2004


text:
Orð: Harry D. Clarke
Týtt: Zacharias Zachariassen (fyrra vers) og Petur William Háberg (seinna vers)
1. Les Guds orð og bið dag um dag,
bið dag um dag, bið dag um dag.
Les Guds orð og bið dag um dag,
um tú vaksa vilt.
Um tú vaksa vilt, um tú vaksa vilt.
Les Guds orð og bið dag um dag,
um tú vaksa vilt.
2. Tú skalt kunna veiða mær menn,
veiða mær menn, veiða mær menn.
Tú skalt kunna veiða mær menn,
um tú fylgir mær.
Um tú fylgir mær, um tú fylgir mær,
tú skalt kunna veiða mær menn,
um tú fylgir mær.


text:
Fyrrapartin hevur Rørslufelagið Hvistan skipað fyri stórum heilsutiltaki fyri næmingar úr fólkaskúlunum í Suðuroynni. Útvið 600 næmingar hava fyrra partin tikið lut í tiltakinum, sum varð skipað í Marghøllini, uttanfyri Páls Høll og á Eiðinum í Vági.
Tá tiltakið endaði kl. 13 fór smílandi næmingar og lærarar aftur til húsa eftir ein sera góðan dag í goðveðrinum í Vági.
Fyriskipararnir lata eisini sera væl at stóra heilsutiltakinum og siga, at hetta heilt víst verður endurtikið komandi ár.
Heilsutiltakið heldur áfram seinna partin við hesari skrá.
15.30 BETRI Heilsa:
– 15.30 Tónleikur, vatn, kaffi og gott til góman.
– 16.00 Hvussu er tín heilsustøða:
blóðtrýst, bmi, vekt,
– 16.10 Spøl í Marghøllini fyri børn
– 16.10 Gongutúrur
– 17.00 Fyrilestrar: Henrik Duer í auluni í Vágs skúla
– 18.00 Venjingartími á vøllinum í Marghøllini: rygg, búk, lendar…
– 19.00 Introtími til Aqua fitness í Pálshøll
– 19.00 Rennitúrur í sera lágum tempo, frá Marghøllini
– 19.00 Súkklutúrur, bæði fyri roynd og óroynd. Súkkla og hjálmur krevst.
– 19-22.00 Kvøldaropið í Pálshøll *) Sauna *) Heitir pottar *) Dampbað


text:
Brandur: - Hetta er tað størsta
ítróttur20-03-2018 - 22:13 - Jóanis Albert Nielsen
FSF: Brandur Hendriksson Olsen brølaði harðari enn hinir, tá dysturin millum yngru og eldru A-landsliðsleikararnar á venjingarvøllinum var liðugur. Evnaríki miðvallarin skeyt bæði málini hjá teimum yngru, sum vunnu 2-1 á teimum eldru.
- Eg havi ongantíð í mínum livandi lívi verið meira tendraður til eina venjing, tað er ein so fantastisk kensla at vera aftur, at eg finni ikki orðini fyri tað. Hetta er tað størsta, sigur Brandur H. Olsen, sum nú er hundrað prosent klárur aftur eftir skaða.
22 ára gamli skálvíkingurin var væl ávegis til fast pláss í byrjunaruppstillingini á superligaliðnum hjá Randers FC, tá hann í februar í fjør varð raktur av krossbandsskaða. Eftir skurðviðgerð og drúgva endurvenjing er Brandur nú komin væl fyri seg, og spæligleðin lýsir úr honum, nú venjingarlega og dystir eru á skránni hjá landsliðnum.
Landsliðsplássið hevur alt at siga
Hóast Brandur var fastur maður á føroyska miðvøllinum áðrenn skaðan, so tekur hann ikki spælitíð fyri givna, nú hann aftur er klárur.
- Eg havi ikki fingið nógva spælitíð í Randers í seinastuni og ymiskir snávingarsteinar hava eisini verið í samband við skaðan í knænum, so sjálvt um eg nú eri hundrað prosent og tendraður sum ongantíð fyrr, so veit eg væl, at eg skal prógva mítt virði og kempa fyri mínum plássi á liðnum, greiðir Brandur frá.
Og tað ger hann so. Tí Brandur Hendriksson Olsen veit, hvat skal til fyri at gera seg galdandi millum teir bestu.
Hann vaks upp í B71 og vísti seg evnaríkan longu frá byrjan. Væl varð nørt um talentið, og sum 15 ára gamal flutti Brandur til Keypmannahavnar, har ein sáttmáli við stórfelagið FC Keypmannahavn bíðaði honum.
Brandur H. Olsen í sínum fyrsta A-landsdysti fyri Føroyar, sum var á útivølli móti Norðurírlandi - Mynd: Hans Erik Danielsen
Tvey serlig mál
Hóast navnið á unga skálavíkinginum ikki er lætt at úttala á donskum, so lærdu danir seg at siga “Brandur Olsen” eftir 14. mai 2015. Orsøkin var eitt einkult mál, sum fekk stóran týdning á yrkisleiðini hjá Brandi, sum tá var bert 19 ára gamal.
Málið tryggjaði FCK sigurin í donsku steypakappingini í finaluni móti FC Vestsjælland, og enn kemur fyri, at Brandur verður steðgaður á gøtuni í Randers av fjepparum, sum ynskja eina mynd saman við føroyinginum, sum avgjørdi tiltiknu steypafinaluna fyri leyvurnar í danska høvuðsstaðnum.
Men eitt mál hevur havt størri týdning fyri Brand sjálvan.
Tað hendi leygarkvøldið 13. juni 2015. Føroyska landsliðið tók ímóti Grikkalandi á fullsettum Tórsvølli. Gott hálvt ár frammanundan høvdu Føroyar vunnið á grikkum við einum máli móti ongum á útivølli í Piraeus. Nú vóru grikkar komnir til Føroya at vaska tapið av sær. Men Brandur og teir vildu tað øðrvísi.
Eftir hálvan tíma legði Hallur Hansson Føroyar á odda 1-0, og tjúgu minuttir fyri leiklok skeyt Brandur tað málið, sum hann framvegis er glaðast fyri. Hann skoraði til 2-0.
- Málið móti Grikkalandi. Tað var tað størsta nakrantíð, og eg kundi givið hvat sum helst fyri at upplivað ta løtuna aftur. Tað var jú Grikkaland!, sigur Brandur við heimasíðuna hjá FSF.
Týdningarmiklu málini og góðu úrslitini við landsliðnum hava havt stóran týdning fyri Brand sum fótbóltsleikara, men hann er samstundis tilvitaður um, at tey úrslitini eru farin afturum og at aðrir dystir nú bíða honum og liðunum, hann spælir fyri.
- Eg havi longu upplivað nógv og eg eri glaður fyri hvønn minutt, eg havi spælt, men eg mangli enn at spæla fast og støðugt gjøgnum eitt heilt samanhangandi kappingarár, og tað havi eg sett mær fyri at sleppa nú, greiðir skálvíkingurin frá.
Myndin: Leygarkvøldið 13. juni 2015. Brandur H. Olsen hevur júst lagt Føroyar á odda 2-0 móti Grikkalandi - Mynd. Olaf Olsen
Kennir seg sjálvan betri nú
Krossbandsskaði er ein av ringastu skaðum, sum kunnu raka fótbóltsleikarar, og í samband við skaðan gav felagið Brandi tilboð um mentala venjing afturat fysisku endurvenjingini. Hesum tók hann av, og hetta hevur lært hann nógv.
- Eg havi fingið nøkur amboð til at arbeiða við mær sjálvum, og tað hevur lært meg ótrúliga nógv. Eg kenni meg sjálvan betri, og eg dugi betri at handfara sigrar og ósigrar, bæði í gerandisdegnum og á vøllinum. Tað hevur verið ein spennandi og gevandi gongd, sum hevur gagnað mær nógv persónliga, og tað havi eg so við í viðførinum nú, sigur málsøkni miðvallarin.
Tilgongdin og tíðin eftir skaðan hevur eisini framkallað eina nýggja og størri virðing fyri fótbóltsspælinum.
- Eg havi altíð elskað fótbólt, men um møguligt, so havi eg nú fingið eina uppaftur størri gleði við at sleppa at spæla, tí eg onkursvegna havi sæð og følt, hvussu keðiligt tað er at sita uttanfyri. Sjálvandi eri eg framvegis ungur í aldri, men eg ætli mær ikki at taka eitt sekund fyri givið, so eg njóti hvørja løtu við bóltinum til fulnar, ikki minst við landsliðnum, sigur Brandur.
Men júst hetta er eisini orsøkin til, at miðvallarin ikki er nøgdur við sína núverandi støðu í Randers.
- Sum sagt havi eg av ymiskum orsøkum enn til góðar at spæla eitt stabilt og samanhangandi kappingarár, og harafturat trívist eg ikki betri á bonkinum enn aðrir fótbóltsspælarar. Málið er jú altíð at sleppa at spæla og geva mítt íkast til mítt lið og felag, sigur ungi miðvallarin at enda.
Til tíðir hevur sinnalagið verið ein avbjóðing hjá Brandi H. Olsen. Her verður skálvíkingurin sissaður av Sølva Vatnhamar í útidystinum móti Grikkalandi - Mynd: Hans Erik Danielsen


text:
Svara spennandi spurnarkanningum
á tíni fartelefon
Afturfyri lata vit 4 kr.
til bardagan móti prostata- og bróstkrabba,
hvørja ferð tú svarar.
Tín meining telur
At vera við í spurnarkanningum hjá Spyr.fo er ein máti at siga tína hugsan um ymisk viðurskifti. Spurnarkanningar fortelja okkum nakað um samfelagið, forbrúkaran, veljaran og okkum sjálvi. Kanningarnar hjá Spyr.fo eru sum oftast um viðkomandi mál, sum eru upp í tíðini og frammi í fjølmiðlunum. Tað kann eitt nú vera í sambandi við val, kommunur, tænastur til borgaran, útbýggingar, heilsu, sjúkrahúsverk og mangt annað.
Allar meiningar telja og allir føroyingar hava møguleikan at luttaka. Við at melda teg til svarpanelið hjá spyr.fo, tryggjar tú tær møguleikan fyri at tín meining telur við í úrslitunum.
Soleiðis riggar tað
Eftir at tú hevur meldað teg til svarpanelið, fært tú av og á eini sms-boð við eini leinkju til eina spurnarkanning. Kanningin verður svarað beinleiðis í internetkaganum á fartelefonini og tekur bert 1-2 minuttir at svara. Afturfyri títt svar letur tann, ið ger kanningina, 4 kr til Krabbameinsfelagið. Tað er bæði lætt, stuttligt, ókeypis og vælgerandi!
Um tú ikki ynskir at vera við longur, kanst tú altíð melda frá við leinkjuni, sum er í sms-boðunum tú fært sendandi.
Tað er óbindandi at luttaka og tú kanst lata vera við at svara, um tú ikki hevur møguleika ella stundir beint tá.


text:
Kom niður av tínum høga hesti og lukta kaffi!
Skriva hevur: Rani Andrasson Skaalum
Popp er ikki altíð gott!
Nei, eg eri ikki bara bangin fyri, at hjúnabandið er í vanda ella verður oyðilagt, um tað verður góðtikið at skráseta homoseksuelt parlag. Tað hevur bara einki við hjúnabandið at gera, og søgan hevur eisini prógvað, at tað verður ikki steðgað har! Eg haldi ikki tað er rætt, at umdefinerað hjúnabandið, bara tí tú ert bangin fyri at vera politiskt inkorrektur. Samstundis er tað totalt galimatias, at loyva eini trúgv og tess fólki at verða trumlað niður í navni tolseminar!
Í mun til hjúnarbandið og hjúnabandslóggávu, so haldi eg, at vit mugu hyggja eftir grundarlagnum undir lógini. Tað er nú soleiðis, at okkara lógarverk og samfelag er grundað á eina kristna hugsjón. Og tískil koma tað eisini áhaldandi at vera støður, har summi halda okkurt vera klikkað, ella okkurt teimum ikki dámar.
Tað er nokk eisini í hesum føri, at vit gera okkum trupulleikarnar størri enn neyðugt við tað, at vit hava eitt statsorgan lagt omaná kirkjuna. Sum nú er, hava vit sett okkum til harrar yvir kirkjuna og okkara mannalóggávu omanfyri ta hjá Guði.
Óansæð, so er tað er jú í andsøgn við tað, ið hjúnarbandið er, sambært kirkjuni og átrúnaðinum. Nevniliga nakað, sum er guðgivið og heilagt. Altso ikki bara nakað, ið er innført ella skapað av menniskjum til stuttleika. Vit hava tó skapað nakrar skipanir rundanum hetta, ið eru viðvirkandi at skipa eitt samfelag, har vit vita hvør eigir hvønn v.m.
Eitt annað aspekt í hjúnabandinum er signalið úteftir. Við hesum meini eg, at vit gera eina avtalu inn fyri Várharra og síðani senda vit eitt signal út til umheimin við ávísum ritum og teknum.
Sama ger hvørja tulking við vilja hava, av tí sum stendur í bíbliuni, so síggja vit longu í gamla testamenti, at tá talan er um hjúnaband, so er tað ein avtala ímillum mann og konu. Altso kann tað ikki tulkast, tá ið vit hyggja eftir bæði jødatrúgv og kristnari trúgv. Hjúnarbandið er guðgivið og bert ímillum mann og kvinnu. Sådan er det! Einki menniskja hevur tá vald ella rætt til at vælsigna eitt hjúnaband ímillum mann og mann ella kvinnu og kvinnu. Tá tað er sagt, so lesa vit eisini um homoseksuell fólk í gamla og nýggja testamenti. Altso er hetta einki nýtt, tað vita vit eisini frá øðrum gomlum keldum, men hjúnarbandið var, sum eg havi lisið meg til, ongantíð nakað tey stevndu eftir. Og eg haldi ikki, at talan er um nakað sum helst rættvíst krav, hvørki frá vinstra vonginum ella teimum homoseksuellu um gifting. Tað er so yvirhøvur ikki uppá nakran hátt talan um, at okkara demokrati er í vanda ella talan um órættvísi av nøkrum slag!
Og skuldi tað verið so, at onkur veruliga inniliga trýr tí, so haldi eg álvara tos, at mann hevur brúk fyri einum reality check. Og at henda sjálvrættvísa rørsla ger brúk av slíkum apokalyptiskum propaganda er ikki bara humbukk! Tað er eisini djúpt vanvirðiligt, at mann er villigur at brúka tílík kneb bara fyri at fáa sín vilja. Eg vil næstan siga, at tað er uppaftur minni virðiligt enn tann eyðsýnda intoleransa, ið tey fremja mótvegis teimum, ið váða sær at halda nakað annað enn tað, teirra rørsla góðkennir sum rætta trúgv.
Tað snýr seg altso um nakað nógv meiri grundleggjandi enn tað, sum fleiri halda. Eg trúgvi, at bæði talufrælsi og trúarfrælsi er í vanda í Føroyum í dag!
Hetta tí, at tað eru fleiri ignorant og intolerant fólk, ið samstundis síggja seg um heilagar kríggjarar ella vanguards í stríðnum móti tí kristnu kúganini. Hetta eru tey, serliga nógv á vinstra vongurin í Føroyum, sum klappa hvørjum øðrum á ryggin, eru sjálvútnevndir tolsemistar og síggja seg sjálvar sum advokatar teirra, ið sambært teimum, eru við minniluta og veikari samfelagsborgarar. Harímillum meini eg eisini, at tað eru nøkur disillutionerað homoseksuell.
Tað eru hesi, ið eg meini fremja eina sosiala kulturrasismu, í hesum, at tey, sum júst skulu eitast av verja, heldur síggja niður á og (eg vóni tað er ótilvitað) vanvirða júst somu fólk. Tey seta seg uppá høga hest sín og skulu verja nøkur, og samstundis vanvirða og niðurbróta tey uppaftur onnur!
Við hesum seinna meini eg við, at tey vanvirða og útspilla, uttan eitt flindur av ringari samvitsku, øll tey, ið hava eina trúgv og virðir grundað á tað kristnu hugsjónina. Øll hesi, ið skulu eitast fyri at hava trúar- og talufrælsi hava tey opinbart eitt fríkort at siga og gera við sum teimum lystir. Hygg bara hvussu lóggávur kring okkum áleggja fólki at gera ímóti teirra sannføring og trúgv undir skjólinum av tolsemi og demokrati. Hetta demokrati er nokk meiri demogogarí og antidemokrati enn nakað annað!
Uttan nakran sum helst førleika til sjálvrannsakan ella skynsemi gáa tey ikki um, at tað tey gera, í grundini er verri enn alt tað, tey skýra onnur at gera og vera! Men, av ótta fyri fleirtalinum og ynskinum um at hoyra til, tora tey fólk – í báðum bólkum sum vanvird verða – ikki at siga frá. Tað er henda pop-toleransan og pop-demokrati, sum fólk hoppa uppá, hóast baksýnið og søgan sigur okkum, at tey, ið tigandi hava góðtikið læruna hjá hesi rætt trúgvandi tolsemis elitu longu eru komin somikið á vandaleið, at skipið helst ikki kann vendast, áðrenn tað rakar ísfjallið!
Avbjóðingin tykist somikið stór, at vit skoða bert brøkpartin av trupulleikanum. Tískil vil eg taka kampin upp móti hesi pop-toleransu, pop-demokrati, sjálvútnevndu tolsemistum og demagogum, ið samstundis blástempla allari ókritiskari atsókn móti øllum tí, ið kristiligt er. Eg vóni, at tað eru onnur við mær, ið vilja taka kampin upp og siga frá teirra hugsan – tann sum tegir samtykkir!
Vit mugu minnast til, at tað sum liggur sum hornasteinur undir øllum teimum kendu vesturlendsku og fríu londum er einki minni enn tann kristna grundhugsjónin og menniskjasýnið! Og tey, ið forkvaklað hana hava og somuleiðis lúgva um hana, eru júst tey, ið hon (grundhugsjónin sum hon veruliga er) hevur tænt og vart best!
–
Rani Andrasson Skaalum
Næstformaður
Ung fyri Miðflokkin


text:
Stjórnin linkar krøv til medisinkistur
Danski heilsumálaráðharrin ætlar at strika sokallaða ”keyp danskt”-kravið, so reiðaríini fáa møguleika at keypa medisinkistur í útlandinum. Hetta fer at spara pengar og beina fyri óneyðugum, umsitingarligum roksi, sigur Danske Rederier.
”Stjórnin er í ferð við at beina fyri tjóðskaparligum serkrøvum og óneyðugum reglum, sum ikki longur hava nakra meining. Nýggju møguleikarnir at keypa medisinkistur lokalt er liður í hesum. Hetta er eitt ítøkiligt dømi um, at myndugleikarnir eru fúsir at gera tað lættari at reka reiðarívirksemi úr Danmark. Vónandi tekur ein breiður meiriluti á Fólkatingi undir við hesum,” sigur Jakob Ullegård, stjóri í Danske Rederier.
Fólkatingið hevur í dag fyrstuviðgerð av einum lógaruppskoti frá heilsumálaráðharranum, sum millum annað skal gera tað møguligt at keypa medisinkistur í útlandinum, tá nýggj kista skal umborð. Hetta er ikki so í dag, har heilivágur til lógarskyldugar medisinkistur, ið eru umborð á øllum skipum, skulu keypast í Danmark.
Hetta fer at spara pengar mótsatt at heilivágurin bert kann keypast frá einum donskum sølustaði - uttan at farið verður upp á kompromis við trygdina. Harvið fylgir átakið frá stjórnini málunum hjá maritima vakstrartoyminum í vár um at styrkja kappingarevnini hjá skipum undir donskum flaggi. Og hetta fegnast vit um, sigur Jakob Ullegård.
Kelda: Danske Rederier


text:
Norðingur kemur á Klaksvík í kvøld - fullfermdur av svartkjafti
vinna11-04-2018 - 19:13 - Jóanis Nielsen
Norðingur kemur á Klaksvík í kvøld fullfermdur av svartkjafti, teir bíða á Klaksvík, til teir eiga landingartørn hjá Havsbrún, tað verður leygardagin.
Vit á JN.fo tosaðu umborð fyri løtu síðan, sagt varð, at nógvur svartkjaftur er nú í føroyskum sjógvi, men skipatali er eisini størt, nógv russisk, íslendsk, norsk og føroysk skip royna sunnast í føroyskum sjógvi.
Íslendska skipið Bjarni Ólafsson hevur í kvøld sett kós móti Íslandi, við fullari last av svartkjafti.


text:
Tilmelding Dramaverkstaðið 2016-2017
TILMELDING 2016-2017
Vit mangla dreingir! Aldur: frá 8 ár og eldri.
Tilmelding til drama/sjónleikaraskeið fer fram inni á heimasíðuni hjá Dramaverkstaðnum inni á varablaðnum "Tilmelding". Vinarliga lesið treytirnar, sum eru galdandi fyri at ganga til drama á Dramaverkstaðnum, inni á varðablaðnum "Kunning"!
Byrjunaraldurin komandi skeið, sum byrjar komandi heyst 2016 til summarið 2017, verður 8 ár (barnið skal vera fylt 8 ár áðrenn 1. mai 2016).
Skeiðini byrja í september 2016.
Ætlanin er at hava hesi skeið:
Næstan fullt! Bólkur 1: 8 til 9 ár mánad. (tíð ikki fastsett, evt. 15 - 15.45) Birna.
Næstan fult! Bólkur 2: 10 til 11 ár týsd. (tíð ikki fastsett, evt. 16.15 - 18.00) Ebba Sofía.
Næstan fult! Bólkur 3: 12 til 13 ár mikud. (tíð ikki fastsett, evt. 15.30 - 17.15) Birna.
Pláss eftir! Bólkur 4: 14 til 16 ár mikud. (tíð ikki fastsett, evt. 17.30 - 19.45) Birna.
Pláss eftir! Bólkur 5: 17 og eldri hósd. (tíð ikki fastsett, evt. 18.00 til 20.15) Hjørdis.
Næmingar fáa automatiskt svar beinanvegin og tilboð um pláss áðrenn byrjað verður.
Tey, sum ikki møta 2 ferðir uttan góða grund, sleppa ikki at halda fram!
Et áðrenn tú kemur … matur og skógvar sleppa ikki inn við í venjingarhøllina, og fartelefonir skulu vera sløktar.
Dramaverkstaðið hevur avtalu við skúlan í Havnar Sjónleikarfelagið um, at tey, sum eru sloppin inn á tveir sjónleikaraskúlar, skulu velja annan av teimum. Um næmingurin vil skifta, so verður tað, tá skeiðini eru liðug.
Undir varablaðnum "Tilmelding" er skema, sum skal útfyllast. Niðast er ein teigur við tilvildarligum teknum, hesin skal útfyllast, og síðan er bara at melda til.
Hvørt ár teknar mann seg av nýggjum, og vit gera vart við, at plássini eru avmarkað!
Um tað eru trupuleikar á Tilmeldingarsíðuni, skriva so ein teldupost undir varablaðnum "Fá samband" ella til dramaverk@dramaverk.net
Dramaverkstaðið


text:
90 pst. fara at halda nýggju svávulreglurnar
Oljurisin BP væntar, at meira enn 90 pst. av heimsins skipaflota fara at halda nýggju reglurnar, ið lækka markið fyri svávulútláti úr 3,5 pst. til 0,5 pst. frá 1. januar 2020. Hetta er ein munandi størri partur, enn fyrr roknað við.
“Møgulig vantandi lúkan av nýggju reglunum er eitt týðandi mál, sum øll vinnan við stúran hevur arbeitt við,” segði stjórin í BP fyri destillathandli á ráðstevnu í New Orleans.
Men sambært BP fara bert umleið 9 pst. av flotanum ikki at halda nýggju reglurnar, tá tær koma í gildi. Og tað er munandi minni partur, enn metingarnar hjá øðrum greinarum, sum siga, at umleið 30 pst. av skipunum ikki fara at halda reglurnar.
Sjóvinnustovnurin hjá ST, IMO, hevur áður staðfest, at ongi undantøk vera fyri at halda reglurnar, eins og implementeringin av nýggju reglunum ikki verður útsett, óansæð um vinnan tekur neyðugu stigini til tess at kunna lúka tær.
Kelda: Reuters


text:
Agnar Frederiksen
14.04.2018 - 14:35
Ítróttur > Ítróttur > Fótbóltur
Í fyrsta dystinum í Premier League í dag var Southampton á veg til at taka trý sera týdningarmikil stig, tá Chelsea var á vitjan í Suður Onglandi. Men við trimum skjótum málum vendi Chelsea 0-2 til 3-2.
Tað var ikki nakar hendingaríkur fyrri hálvleikur, men heimaliðið kom á odda eftir tjúgu minuttir, tá Dusan Tadic skoraði. Tá hálvur tími var eftir av dystinum tyktiskt sigurin rímiliga tryggur hjá Southampton. Chelsea hevði lítið at bjóða uppá, og Jan Bednarek økti til 2-0. Men so kom Oliver Giroud á vøllin.
Tíggju minuttir eftir 2-0 málið minkaði Giroud um munin, og tá eitt korter var eftir javnaði Eden Hazard. Og bert tveir minuttir eftir tað málið varð tað 3-2 til útiliðið, tá Giroud aftur var á blettinum.
Tað endðai 3-2, og Southampton stóð sostatt við ongum, og frástøðan til liðini yvir strikuna kann gerast størri seinni í dag.
Nú klokkan 15.00 eru fýra dystir á skránni, og tveir dystir afturat eru seinni í kvøld:
15.00:
Burnley - Leicester
Crystal Palace - Brighton
Huddersfield - WatfordSwansea - Everton17.30: Liverpool - Bournemouth19.45: Tottenham - Manchester City


text:
Ari av Rana
21.03.2018 - 14:24
Tíðindi > Samfelag & Politikkur > Landspolitikkur
Sonja Jógvansdótttir, løgtingsfólk, hevur sett Kristinu Háfoss, landsstýrisfólki, fyrispurning um kynsbýtið í almennu fyrisitingini.
Endamálið við fyrispurninginum er sambært Sonju, at fáa tøl til vega, sum vísa, um javnstøða er í arbeiðslívinum í almennu fyrisitingini.
Spurningarnir Sonja setur eru:
1. Hvussu er kynsbýtið í almennu fyrisitingini, tá ið talan er um stjórar og vararstjórar?
2. Hvussu er kynsbýtið í almennu fyrisitingini, tá ið talan er um deildarleiðarar og leiðarar annars?
3. Hvussu er kynsbýtið í almennu fyrisitingini, tá ið talan er um ráðgevar?
4. Eru dømi um, at munur er á, hvussu lønirnar verða flokkaðar í mun til kyn?
1. Kristina svarar, at flestu stjórar eru løntir sambært
lønartalvuni við Tænastumannafelag Landsins, og eru settir sum tænastumenn ella
eftir serstøkum einstaklinga sáttmála. Skúlastjórar eru settir eftir
sáttmálanum við Føroya Lærarafelag.
Av 111 persónum í hesum bólkum, eru 111 persónar. 82 eru
menn, meðan 29 eru kvinnur. Kvinnurnar eru sostatt 26%, meðan menninir eru 74%.
2. Kynsbýtið millum deildarleiðarar og leiðarar annars er
52% menn og 48% kvinnur av 616 starvsfólkum. Men verður hugt eftir teimum deildarleiðarum
og leiðarum, sum hava fasta mánaðarløn yvir 34 túsund krónur, er býtið 58% menn
og 42% kvinnur av 1077 persónum. Hyggja vit eftir 40 túsund krónur um mánaðin,
er býtið tað sama av 565 persónum.
3. Í svarinum verður triði spurningur avmarkaður til
ráðgevar og serfrøðingar, sum eru settir eftir sáttmálanum við Búskapar- og Løgfrøðingafelagnum.
Har eru 25 ráðgevar. 13 eru menn og 12 kvinnur. T.v.s. 52 % menn og 48 %
kvinnur.
4. Avgerandi fyri løn er í høvuðsheitum útbúgving,
starvsaldur og starvsinnihald. Kyn er ikki ímillum tey atlit, sum dentur verður
lagdur á, tá ið størv verða flokkaði. Sambært hagtølum hjá Hagstovu Føroyaeru
løngarmunurin millum kynini forkláraður við aldri, útbúgving og
starvsinnihaldi. Tó er ein óforkláraður lønarmunur á 2,9%.
Kristina leggur í sínum svari dent á, at Fíggjarmálaráðið og
tey fakfeløg, sum sáttmálar vera gjørdir við, hava lagt áherðslu á, at lønarlig
javnstøða er millum kynini.


text:
Musikkskúli við Landavegin reistur
Fantastiskt – í dag verður musikkskúlin reistur, og fer at standa klárur á vári 2019.
Leingi er tað ið væl skal vera. Og vit ivast ikki í, at tá ið nýggi musikkskúlin verður liðugur næsta ár, so verður tað eitt stórt framstig fyri musikkskúlan – og fyri tónleikalívið alt í Tórshavnar kommunu.
Tað er veruliga at fegnast um, at býráðið - bæði samgonga og andstøða hava staðið saman um at halda fram við musikkskúlabyggingini, sum lunnar vórðu lagdir undir í undanfarna samgonguskeiði.
Orsøkin til at tað hevur tikið longri tíð enn ætlað er, at vit vildu tryggja, at ein nýggjur musikkskúli lýkur tey krøv, sum eiga at verða sett til ein framkomnan musikkskúla.
Tað merkir, at skúlin samanumtikið er eitt sindur størri nú enn upprunaliga ætlað. Serliga er tað samanspælshøllin, sum er framtíðartryggjað og nóg stór til at kunna hýsa stórum framførslum og orkestrum, á stødd við eitt symfoniorkestur. Hon verður faktisk tann konserthøll, sum tørvur hevur verið á í nógv ár. Eisini undirvísingarhølini verða góð eins og arbeiðsumstøðurnar hjá starvsfólkunum.
Vit halda, at tað var gott, at vit góvu okkum stundir til at dagføra nýggja musikkskúlan. Tað fer at gagna teimum 7-800 næmingum, sum hvørt ár hava sína dagligu gongd á musikkskúlanum, og ikki minst musikk og mentanarlívinum í Havn.
Staðsetingin á Landavegunum skamt frá nýggja skúlanum á Fløtum, Glasir og skúlanum á Argjahamri fer at skapa eitt kveikjandi og mennandi umhvørvi. Og bussleiðin tryggjar øllum ungdómi í Havn góðar atkomumøguleikar til skúlan.
Ein nýggjur musikkskúli er ein íløga, sum leingi hevur haft høga raðfesting í Tórshavnar Kommunu. Og tað er við stórum spenningi at vit bíða eftir at at musikkskúlin kann flyta inn – væntandi á vári 2019.
Tøkk til øll tey mongu, sum hava fyrireikað, teknað og sum nú starvast á byggiplássinum hvønn dag.
Helena Dam á Neystabø, Halla Samuelsen, Heðin Mortensen, Bjørghild Djurhuus, Tróndur Sigurðsson, Javnaðarflokkurin í Tórshavnar Býráði og Annfinn Brekkstein Sambandsflokkurin í Tórshavnar Býráði.
« aftur


text:
Mugu hava eina bilferju afturat
politikkur28-09-2017 - 14:40 - Jóanis Nielsen
Henrik Old tók ætlaðu Nólsoyarferjuna av íløguætlanini, brúkti peningin at keypa ein kontórbygning fyri og situr nú í saksinum.
Henrik Old landsstýrismaður, hevur í longri tíð arbeitt við at landið skal keypa ein lítlan ferðafólkabát. Hetta er burturvið, tí fleiri bátar av hesum eru í landinum. SSL kann leiga hesar, tí allir hesir bátar hava nógva tíð á árinum, har teir ikki verða nýttir.
Trupulleikin hjá SSL og Henrik Old er, at okkum vantar eina bilferju afturat. So høvdu vit altíð havt avloysara til Sandoyar-, Nólsoyar- og Kallsoyarleiðini. Eisini høvdu vit havt tvær bilferjur at seta inn á Sandoyarleiðina tær tíðir, tá ferðslan er stór. Tað er tiltrongt.
So míni ráð eru, at landið útvegar sær eina bilferju afturat og gloymir alt um at keypa ein lítlan ferðafólkabát.
Jørgen Niclasen, form. Fólkafloksins


text:
NemID app – lyklakortið á tínari snildfon ella teldli
Nú fæst ein nýggj app, sum er eitt ískoyti til verandi NemID lyklakort. Appin verður brúkt til at góðkenna flytingar og aðrar avgreiðslur í sambandi við netbankan. Trygdin á appini er á sama stigi sum lyklakortið.
Heinta appina (leita eftir NemID nøgleapp) í App Store og Play Store.
GG! Bein ikki
fyri lyklakortinum, tí tað skal brúkast til at gera appina virkna og kann
eisini brúkast til avgreiðslur, tá ið appin ikki kann røkkast. Eftir fyrstu
innritanina á appina, gongur ein tími, áðrenn appin er klár til nýtslu.
Kravið til
stýriskipanina á snildfonini er:
- iOS 9 ella nýggjari
- Android 4.4 ella nýggjari
App-útgevarin
eitur E-nettet (hetta navnið sæst í App Store og Play Store).
Les meira um appina her.


text:
"Dagbókin hjá Leporello" er ein kamaropera-versjón av væl kendu og væl dámdu operuni hjá Mozart, Don Giovanni. Føroyska versjónin av Don Giovanni er við íblástri úr operaleikinum „Leporellos Tagebücher“ eftir Fabian Dobler. Hetta er ein opera buffa, ein komisk opera, sum kortini hevur ein ávísan álvara. Ein opera um stórar kenslur, ja. Men eisini ein opera, um opera. Høvuðspersónurin, sum allur leikurin snýr seg um, er framvegis tann samvitskuleysi konufólkarevurin Don Giovanni (Don Juan). Men í okkara modernaðu nýtulking er søgan lýst úr sjónarhorninum hjá tænaranum, Leporello. Okkara uppseting eitur tískil “Dagbókin hjá Leporello”.
Leikstjóri: Annfinnur Heinesen
Kapellmeistari og rithøvundur: Fabian Dobler
Føroysk týðing: Kári Davidsen
Tónleikalig tillaging: Hans Pauli Tórgarð
Solistar: Herfinnur Árnafjall | Ernst Sondum Dalsgarð | Birita Adela Davidsen | Douglas Yates | Birita Poulsen | Paula Danielsen
Tónleikarar: Andreas Tykjær Restorff | Andrass Olsen | Agnar Lamhauge | Jón Festirstein | Anna Klett


text:
14. Okt 2013
Kunningarskriv oktober 2013 Góðu foreldur ,Nú er heysti byrjað og er áhugaverd ting fyri framman. Ì komandi viku fara vit at fletta inni á Rossástovu. Vit fara at gera á sama hátt sum í fjør, tvs. at vit fletta, gera til og eta. ...
11. Okt 2013
Í morgun hava vit í Reynsstovu og Rossástovu havt rennidag. Veðrið var so super gott og øll vóru so røsk at renna rundan um barnagarðin.Her eru nakrar myndir. ...
01. Okt 2013
Hey tit øll Vit hava sett Sóley Samuelsen sum varaleiðara. Hon tekur við í dag 1. oktober 2013. Hjartaliga tillukku til hennara :-) ...
12. Sep 2013
Vit lána fimleikahøllina í skúlanum á Argjahamri hvønn mikudag, kl. 11 - 12.Her eru nakrar myndir frá einum tíma........ ...
27. Aug 2013
Góðu foreldur í Reynsstovu Vit hava sett Fríðu Petersen í starv sum námsfrøðingur í Reynsstovu. Fríða byrjar í starvinum 1 oktober. Vit ynskja Fríðu hjartaliga vælkomin. Eydna Norðberg hevur sín síðsta starvsdag...
05. Aug 2013
Hey tit øll, starvsfólk, børn og foreldur :-)Hjartaliga vælafturkomin úr feriu. Vónandi hava tit havt Eina super-deiliga feriu sman við tykkara kæru.Deiligt at síggja tykkum aftur :-)Vh Annika ...
03. Jul 2013
Góðu tit øll Stovnurin er, sum kunnugt, stongdur frá mánadegnum 15. juli og vit opna aftur mánadagin 5 august. eg ynski tykkum øllum eina góða summarferiu.Síggjast :-)Vh Annika ...


text:
Myndaframløga, framsýning og prát í Løkshøll.
Hesi seinnu árini hava alsamt fleiri tikið tjóðbúnan til sín. Til hátíðarløtur sum til brúdleyp og á Ólavsøku síggja vit nógv fólk í føroyskum klæðum. Og serliga hava vit sæð kvinnubúnan broyttan og samansettan í nýggjum sniðum.
Í eini áhugaverdari myndaframløgu á stórum skýggja í Løkshøll hóskvøldið 23. apríl kl. 19.00 fer Ole Wich at greiða frá kvinnuliga búnanum í søguligum høpi. Hann fer at tosa um siðvenju og ímyndir í stríðnum um kvinnuliga føroyska tjóðbúnans útsjónd.
Ole Wich er útbúgvin grafikari og hevur eisini í nógv ár granskað, kjakast og arbeitt við m.ø. samleikaspurningum í mun til tjóð og einstakling. Hesi seinnu árini hevur hann lisið bachelor á Fróðskaparsetur Føroya, har hann hevur skrivað serritgerð um føroyska tjóðbúnan hjá kvinnuni. Tað er í sambandi við hesa ritgerð, at Ole hevur savnað hópin av forkunnugum gomlum og nýggjum myndum av kvinnubúnanum.
Tá tosað verður um føroyska tjóðbúnan, verða beinanvegin spurningar havdir á lofti: Hvat kann man? Hvat eigur man, og hvørjar eru siðvenjurnar? Ofta kann hvast orðaskifti standast av hesum. Í veruleikanum er hetta eitt stríð um at definera, hvussu kvinnur eiga at ganga klæddar, tá tær ætla sær at heiðra tjóðina ymsar hátíðir, samstundis sum tær, hvør í sinum lagi, eisini vilja vera smartar.
Ole Wich fer at vísa í myndum, at umleið ár 2000 fór ein hópur av kvinnum at eksperimentera við tjóðbúnanum. Hvat merkja hesi eksperiment? Hvat snýr stríðið seg um? Kann siðvenjan í sambandi við tjóðbúnan halda fram uttan at syndrast í øllum hugsandi eksperimentum? Myndir av búnanum heilt frá 1783 til í dag verða vístar. Og hugleitt verður um hvussu hann kann setast í samband við ideologiir og virðisstríð. Tjóðbúnin kann soleiðis síggjast sum ein stríðsvøllur.
Tey vitjandi hava eisini møguleika at síggja eina framsýning av føroyska kvinnubúnanum. Eftir framløguna bjóðar bókasavnið ókeypis drekkamunn og vónar at prátið heldur fram.
Øll eru vælkomin og tiltakið er ókeypis.
Løkshøll 23. apríl kl. 19.00
Bókasavnið við Løkin


text:
Leygardagin fer TB til Gundadals
TB | 08/02/12
Leygardagin kl. 13 spæla HB og TB venjingardyst í Gundadali. Fyri bæði liðini er tað talan um ungar og spennandi hópar, sum allir eru svangir eftir at fáa nakrar minuttir í beinini. Dysturin leygardagin er tann næsti venjingardysturin hjá TB í ár, meðan HB longu hevur tveir dystir í beinunum, undan hesum. Hetta er ein trupul uppgáva hjá okkara ungu gørpum, men tað er tó lítið at ivast í, at dreingirnar fara at kempa sum óðir menn. Dysturin má roknast fyri at vera ein sera góður venjingardystur, so drívið á dreingir.


text:
Orð og lag: Ova
tað var nú eitt kvøldið. tú segði: set teg her
vit hava gingið runt í hvør sínari verð
tú segði: tí havi eg funnið mær ein annan mann
í kvøld flyti eg, tí eg elski hann
vit tosaðu í langa tíð
eg vil gloyma alt okkara stríð
hví lata alt fara, ið vit hava havt?
uttan teg kann eg einki. saman kunnu vit alt
hví er tað so ringt at koma úr songini um morgunin
eg vil bara droyma meg til ein stað
har kærleikin ikki skal finnast men altíð bara var
ja ja
við køkum og bollum, tú hevði bakað í dag
pakkaði kuffert og fór so avstað
eg stóð og undraðist eitt lítið bil
hugdi runt um meg. hvussu ber tað til?
eg drekki te. hesa longu nátt
eg havi júst skonkt upp í ein kopp
eg eri keddur og mín sorg er so stór
eg skilji ikki, hví tú fór
men eg vil goyma øll minnini
og minnast tíðina ið var tá tú vart her hjá mær
men hví fórt tú frá mær
tú stingur bara av
og eg havi gjørt so nógv fyri teg
vit hava sovið í somu song í so nógv ár
og so fórst tú bara avstað
nei nei


text:
Málbólkur: 8.-10. flokkur
Viðmæld nýtsla: dupulttími
Lærugrein: danskt, miðlar, søga og samtíð ella onnur lærugrein
Tilfar:
360° er danskt tilfar har ein ferðsluvanlukka á prutli verður lýst við 24 stuttum filmsklippum. Filmsklippini eru við ymsum persónum, sum lýsa høvuðspersónin í hesum umstøðum - Lívið áðrenn vanlukkuna - Upphavið til vanlukkuna - Á vanlukkustaðnum – Í sjúkrabili og skaðastovu - Á sjúkrahúsi – Lívið eftir vanlukkuna.
Endamálið við 360° er, at næmingarnir arbeiða í bólkum og kjakast um evni so sum at velja, at taka ábyrgd og avleiðingar av vali. Hetta við útgangsstøði í ítøkiligu vanlukkuni og fakta um ferðslu. Eftir bólkaarbeiðið verður endað við kjaki í flokkinum.
Upplýsingar um lóggávu, hagtøl og annað, sum er viðkomandi í sambandi við tilfarið, eru danskar. Viðvíkjandi lóggávu er sama galdandi í Føroyum sum í Danmark burtursæð frá, at tú skalt hava koyrikort til prutl í Føroyum óansæð aldur, umframt at promillumarkið er 0,2.
Fyri at koma inn á 360° krevst uni-login, sum fleiri skúlar longu hava. Um skúlin ikki hevur uni-login, kanst tú fara inn á http://www.uni-c.dk og søkja um eitt uni-login.
Leinki er beinleiðis til danska tilfarið hjá Sikker Trafik.


text:
Fyrr í ár megnaði B68 at vinna B bólkin í innleiðandi kappingini hjá U15 dreingjum, og samstundis leiktu seg upp í A bólkin, har leikt verður um FM. Mótstøðuliðið í dag, var HB b, sum innleiðandi endaði niðast í A bólkinum, og harvið skuldu teir leika dyst ímóti AB, sum endaði nr. 2 í B bólkinum, einans 1 stig aftanfyri B68. HB vann samanlagt á AB og tí sluppu teir at halda á fram í A bólkinum. Hini 6 liðini í A bólkinum eru KÍ a, HB a, B36 a, NSÍ a, EB/Streymur a og Víkingur.
Tað var eisini framúr gott veður á Svangaskarði, tá Rúni Gaardbo bríkslaði dystin í gongd. At byrja við leikaði javnt á, har HB var eitt sindur meiri á bóltinum, og har tað fyri tað nógva gekk fyri seg á B68 hálvuni frá sekstan metrinum og fram til miðvøllin. B68 byrjaði varliga, har leikararnir kortini funnu væl hvønn annan við góðum samanspæli. Tá fyrri hálvleikur var umleið hálvrunnin, vinnur Eli bóltin á miðvøllinum, spælir aftur til Hjarnar, sum við framúr góðari og langari sending sendir Richard avstað, har hann rennur frá øllum og skorar trygt til 1-0 til B68. Stutt seinni er tað Richard, sum er uppá spæl í vinstru síðu, og við einari góðari sending, sendir hann Fríða avstað, og hann rennur eisini frá øllum og skorar trygt til 2-0 til B68. Spælið var hitt sama, og stutt fyri hálvleik, var Richard enn einaferð sendur avstað, hesaferð eftir góða sending frá Dominick, og Richard skorar trygt til 3-0, sum eisini var støðan í hálvleikinum. Uttan iva ein góður hálvleikur hjá B68, sum skoraðu uppá sínar kjansir, og sum eisini hildu HB frá teimum heilt stóru kjansunum.
Í seinna hálvleiki var B68 greitt omaná, har álopini skolaðu niður ímóti HB málinum. Tað vóru heldur ikki nógvir minuttir leiktir tá Richard vinnur bóltin á miðvøllinum, rekur fram eftir, og nakað uttanfyri brotsteigin smekkar hann til, har bólturin rýkur upp í málhornið. Eitt sera gott mál, sum uttan iva man verða eitt gott boð uppá ársins mál á Svangaskarði. B68 hevur ikki so breiðan hóp og onkrir skaðar vóru eisini at hóma, og tí vóru m.a. Astrid R. Petersen og Jórun í Túni Petersen, sum leika við U15 gentum við í hópinum, og tær vóru nú báðar skiftar inn, og gjørdu tað eisini framúr væl. B68 helt á fram við tí góða álopinum, har Richard vinnur bóltin á HB hálvuni, spælir fram til Fríða, sum gerst leysur og hann skorar til 5-0. Stutt seinni er tað so Richard, sum verður spældur fríur eftir gott B68 álop við fáum berøringum, og hann skorar til 6-0 úr spískum.
Seinastu løtuna fekk B68 3 mál afturat. Fyrst eftir trunkaspæl, har málverjin hjá HB bjargar í fyrstu atløgu, síðani rakar Astrid á stongina, og til seinast er tað so Jákup, sum skjýtur bóltin í málið til 7-0. Løtu seinni er Hjarnar uppá spæl í HB brotsteiginum heilt niðri við baklinjuna, har hann sendur bóltin innfyri og úr spískum flugtar Fríði bóltin í málið til 8-0, og eitt sera vakurt mál. Til allarseinast fær B68 fríspark beint uttanfyri HB brotsteigin heilt út ímóti síðuni, og í besta Dybala stíli snúrar Hjarnar bóltin upp í nærmasta hálhorn, og enn eitt sera vakurt mál til endaliga úrslitið 9-0 til B68.
Uttan iva ein sera góð byrjan hjá B68 uppá kappingina í A bólkinum, og kanska eisini tann besti dysturin hesir leikararnir nakrantíð hava leikt. Gott nokk endaði HB b aftast í A bólkinum, meðan B68 vann B bólkin, men tað var kortini við tógvið stríð, har B68 fekk harða mótstøðu frá hinum liðunum og har B68 vann ongan dyst við fleiri enn tveimum málum. Næsti dystur hjá B68 verður komandi leygardag, har KÍ kemur á vitjan á Svangaskarði. KÍ endaði fremst í A bólkinum innleiðandi, og í steypakappingini vann KÍ heili 12-0 á B68, so tað verður uttan iva ein torfør uppgáva hjá B68
B68
Svenn Danielsen – Rói R. Hansen, Fríði í Túni Petersen, Jákup Nesá, Dávid Olsen – Richard H. De Franca, Heini Fossdalsá, Hjarnar Johansen, Hilmar á Regni Højgaard – Andrass Højgaard, Eli Hansen – Dominick Troleis, Astrid R. Petersen, Jórun í Túni Petersen.
Venjari hendan dystin var Kjartan Højgaard
B68 – HB b 9-0 (3-0)
1-0 Richard H. De Franca
2-0 Fríði í Túni Petersen
3-0 Richard H. De Franca
4-0 Richard H. De Franca
5-0 Fríði í Túni Petersen
6-0 Richard H. De Franca
7-0 Jákup Nesá
8-0 Fríði í Túni Petersen
9-0 Hjarnar Johansen
Koyr á B68


text:
Eg havi ongantíð verið úti fyri slíkum áður, sum in.fo her hevur gjørt! Veit ikki um slíkt heldur! Áki Bertholdsen legði kl. 09:13 í morgun (12. apríl 2017) út tíðindi á in.fo við yvirskriftini ”Samkynd hjúnaløg fara at fella kirkjuna.”
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text:
Teir hava allir hvør í sínum lagi spælt við ymiskum bólkum í nógv ár, og saknaðu nú venjingarhølini og at spæla tónleik. Úrslitið gjørdist bólkurin Amokk og fyrsta útgávan kom út fríggjadagin. Hardcore kalla teir tað, níggju ensk løg og trý føroysk, har Ragnar Davidsen úr Swangah er við á einum og Niels Uni Dam úr MC Hár á hinum.
Mikkjal Gaard Hansen, sang, og Magnus Leander Ovason, gittar, vitjaðu í Summarmorgni týsmorgunin og greiddu frá Amokk, umframt at løgini Tómar tunnur & munndiarré og Mammon vórðu spæld.


text:
- Tíðindi, mentan og ítróttur
Ein friðarlig nátt
Eitt harðskapsmál og onkur hendinga vindskaði.
Annars hevur náttin verið lutfalsliga friðarlig, hóast vindurin hevur leikað í í nátt, verður sagt av løgreglustøðini í Havn í morgun.
Minni góða veðrið hevði við sær, at fá fólk vóru í býnum. Men tey fáu, sum vóru í býnum, kundu havt skikkað sær betri. Í øllum førum onkur teirra, tí løgreglan hevur fingið fráboðan um eitt harðsskapsmál, har ein varð sligin - tað kanna tey nú.
Tryggjaðu tramplin við skutara
Annars var tað mest fráboðanir, sum høvdu við veðrið at gera, ið løgreglan fekk. Mest frá fólki, sum vóru stúrin um ymiskt, ið tey bóru banga fyri kundi fara í vindinum, sum síðani varð tryggjað, millum annað ein húsvognur í Hoyvík.
Tað var eisini í Hoyvík, at nógvi vindurin tók eina trampolin og skutara - tí tey, sum varaðu av trampolini høvdu tryggjað hana, við at knýta hana fasta í skutaran. Tað vísti seg at vera ein minni góð loysn, tí vindurin tók bæði.
Samferðslan koyrir aftur
Nú er minni vindur aftur, og samferðslan líkist sær sjálvari. Fyrsta flogfarið hjá Atlantic Airways hevur sett seg í morgun, tað var klokkan tíggju minuttir í átta og ein tíma seinni var fyrsta fráferðin, tá RC450 fór til Keypmannahavnar, ein góðan hálvan tíma seinkað, tó.
Og frá Strandferðsluni er ikki boðað frá nøkrum broytingum, so har koyrir ferðslan aftur, sum hon ger vanligar leygardagar.
Sí eisini


text:
YvirskriftMy little pony
Tekstur
Røðin “My Little Pony” fylgir ponnirossinum Twilight Sparkle, sum dámar væl at lesa og granska, og hennara vegleiðari er Celestia prinsessa, sum stuðlar henni í at læra um vinalag í býnum Ponniville. Twilight verður vinkona fimm onnur ponniross: Applejack, Rarity, Fluttershy, Rainbow Dash og Pinkie Pie, meðan tær allar læra hvørja aðra um, at vinalag ofta er sum gandur. Hvørt ponniross umboðar ymiskar síður í vinalagnum, og Twilight varnast skjótt, at hon er týðandi lykil til “Elementini í samljóði”, sum er gamal fornlutur við sterkum gandamátti. Ponnirossini uppliva mangt ævintýrið og hjálpa fólki í Ponniville, meðan tær stríðast við buldraligar løtur í teirra egnu vinaløgum.


text:
Í gjárkvøldið samtykti stýrið fyri Eysturoyar røktar-og ellisheim at avtaka sjálvsognarstovnin og avhenda allar ognir stovnsins pr. 1. januar 2015 til Skálfjarðarsamstarvið. Stýrið hevði sostatt sín seinasta fund í gjár.
Skálafjarðarsamstarvið, sum er samstarvið um eldraøkið hjá Runavíkar, Nes og Sjóvar kommunum fara eftir 1. januar at eiga og reka Eysturoyar røktar-og ellisheim. Røktar- og ellisheimið gerst sostatt partur av eldraøkinum hjá samstarvinum.
Í samband við yvirtøkuna av røktar- og ellisheiminum, fer Skálafjarðarsamstarvið at gjalda eina kompensatión á knapt 23 mió kr. til Eysturkommunu, Fuglafjarðar kommunu, Eiðis kommunu og Sunda kommunu, sum hava verið partar av ognarfelagsskapinum og umboðaði í stýrinum.
Avhendanin av sjálvsognarstovninum til Skálafjarðarsamstarvið, fær ongar fylgjur fyri tey búfólk, ið longu búgva á stovninum. Hesi hava øll rætt til at vera verandi á stovninum.
Eftir 1. januar kunnu onnur samstørv keypa borgarum sínum pláss á Eysturoyar røktar-og ellisheimið. Skálafjarðarsamstarvið hevur gjørt avtalu við samstarvið Eysturkommuna og Fuglafjørður, at hesi tey næstu 5 árini binda seg til at keypa pláss á Eysturoyar røktar-og ellisheimi um tørvur er á tí, og pláss eru tóm.
Skálafjarðarsamstarvið sær fram til at yvirtaka eldraøkið frá landinum, og var yvirtøkan av Eysturoyar røktar-og ellisheim ein týðandi liður í hesi gongdini.


text:
24. februar var Aliráðstevnan 2013.
Yvirskriftin fyri aliráðstevnuna var: Framhaldandi burðardygg føroysk alivinna
Nakrar av framløgunum liggja her:
Ragnar Nystøyl, Kontali Analyse - Marknaðarútlit fyi alivinnuna í 2013
Rúni Dam, Avrik - Fiskagoymsla og metingar
Ása Jacobsen, Fiskaaling - Gaping í laksi
Debes Christiansen, Heilsufrøðiliga Starvsstovan - Fiskaheilsustøðan 2013
Linda B. Jensen, Skretting - Laksafóður sum lúsatýnari (Integrated Pest Management)
Lill-Heidi Johansen, NOFIMA - IPN og koppseting
Hamish Rodger, Vet-Aqua International - Toknusjúka (Ameobic Gill Disease)
Gunvør á Norði, Fiskaaling - Alduávirkan á botni undir alibrúkum
Kund Simonsen, Fiskaaling - Aldu- og streymmátingar á alifirðum
Heðin I. Abrahamsen, Fiskaaling - Royndir við aling á opnum havi
Rúni Dam, Avrik - Besta úrslit 2012


text:
Wikipedia:Mánaðargreinin/juni 2017
Hin føroyski Fólkaflokkurin (radikalt sjálvstýri) varð stovnaður í 1939. Fólkaflokkurin er afturhaldssinnaður flokkur á Løgtingi. HUXA er nevndin hjá fólkafloksungdómi. Fólkaflokkurin er ein borgarligur og afturhaldssinnaður tjóðskaparflokkur. Endamál floksins er fult sjálvstýri fyri Føroyar. Flokkurin vil hækka skattalágmarkið, og betri lánmøguleikar til at fíggja íløgur til umleggingar og útbyggingar av vinnulívi landsins. Fólkaflokkurin gjørdist limur í felagsskapinum "Alliance of European Conservatives and Reformists" (AECR) í november 2013. Hetta er ein afturhaldssinnaður felgsskapur, ið er nýskipanarsinnaður og serstakliga skeptiskur mótivegis ES. Felagsskapurin hevur sum stevnumið at arbeiða fyri frælsum marknaðum, frælsum fólki, NATO og frælsum tjóðum. Búskaparliga heimskreppan í 1930-árunum elvdi framburðsmonnum til at stovna Vinnuflokkin, sum á løgtingsvalinum í 1936 fekk tvey umboð á tingi. Hesin broytti í 1940 navn til Fólkaflokkurin. Fólkaflokkurin vil t.d. virka fyri eini flatskattaskipan við hækkandi botnfrádrátti. Flokkurin vil at Føroyar skulu gerast sjálvstøðugur limur í NATO, WHO og ST. Núverandi floksleiðari er Jørgen Niclasen (2007-).


text:
Ráðstevnur og fundir
RÁÐSTEVNUR
2017
7. apríl: Orkuráðstevna á Østrøm: Framløgur á video
Framløgur á orkuráðstevnuni
Magni Laksáfoss, ábyrgd av ráðstevnuni: Innleiðing til ráðstevnu - Frá olju til vind
Peter Jørgensen, Energinet.dk: Danske erfaringer med integration af vindkraft
Vilhjálmur Nielen, orkuserfrøðingur: Innførsla av vindorku í Føroyum
Terji Nielsen, SEV: Grøna kósin
Hendrik Egholm og Finn Jacobsen, Magn: Hvussu langt eru vit komin við varandi orku? Og hvørji stig eru neyðug?
Jóhan í Niðristovu, Røkt: Goymsla av varandi orku við Pumped-Storage
Thormann Kruse, VITorka: APC-skipanin: Laststýring, goymsla og systemtænastur
FUNDIR
2018
10. januar: Politiskur kjakfundur um lógaruppskot um Stjórnarskipan Føroya
- Aulan í Finsen, gamli Kommunuskúlin: Framløgur og kjak á video


text:
- Tíðindi, mentan og ítróttur
Hava kært Tórshavnar kommunu
Leiðsla og lærarar í Skúlanum á Argjahamri hava kært Tórshavnar kommunu til Mentamálaráðið, tí tey eru misnøgd um, at kommunan hevur gjørt av, at nýggja ungdómshúsið á Argjum skal halda til í Skúlanum á Argjahamri.
Tað sæst í innliti, sum Kringvarpið hevur fingið.
Skúlastjórin finnist at
Leygarkvøldið var hátíðarhald á Argjum, tí nýggja ungdómshúsið skuldi takast í nýtslu. Ungdómshúsið skal vera í skúlanum á Argjahamri. Men tað vil skúlastjórin í Skúlanum á Argjahamri ikki góðtaka. Í kæru til Mentamálaráðið 31. mai, skrivar Marjum Holm, skúlastjóri:
"Skúlastjórin hevur boðað umsitingini í Tórshavnar Kommunu frá, at henda avgerð kommununar er ólóglig og ógildug tí hon gongur í móti fólkaskúlalógini § 63 við tað, at kommunan ikki hevur fingið til vega ummæli frá skúlastýrinum og námsfrøðiliga ráði skúlans, áðrenn avgerðin varð tikin. Hóast kommunan er gjørd varug við hetta, heldur hon fast við at byrja tiltakið 2. juni.
Heitt verður tí á Mentamálaráðið og kommunala eftirlitið um at taka stig til, at tiltakið 2. juni verður avlýst, og at málið um at lata upp nýtt ungdómshús á Skúlanum á Argjahamri verður heimvíst til nýggja viðgerð í kommununu við atliti til at fáa til vega ummæli frá skúlastýrinum og námsfrøðiliga ráði skúlans áðrenn avgerð."
Námfrøðiliga ráðið hevur eisini klagað
Eisini námsfrøðiliga ráðið, tað eru læraranir á skúlanum, hava sent klagu til Mentamálaráðið og biða eisini um, at kommunan steðgar arbeiðinum, meðan málið verður kannað. Eisini tey vísa á, at tey ikki eru hoyrd.
Grein 63 í fólkaskúlalógini, sum skúlastjóri og námsfrøðiliga ráðið vísa til, sigur:
"Nýtsla av skúlans hølum til annað endamál enn skúlans undirvísing eigur bert at vera í tann mun, tað er í sambæri við skúlans tørv. Avgerð hesum viðvíkjandi tekur kommunustýrið eftir at hava fingið ummæli frá skúlastýrinum og námsfrøðiliga ráði skúlans".
Kommunan lopin framav
31 mai., tað vil siga tveir dagar fyri, at ungdómsklubbin skal lata upp, sendir Tórshavnar kommuna málið til hoyringar hjá skúlanum.
Men sama dag skrivar skúlastjórin í telduposti til kommununa: "Hetta er hægsta summar- og próvtøkutíð. Skúlastýrið hevur havt sín seinasta fund og í komandi viku eru setanir av lærarum fyri. Lærarar eru upptiknir av próvtøku, seturskúlum o.ø, tað er vónleyst í hesum tíðum at kalla inn til ein hoyringsfund."
Og eisini skrivar skúlastjórin: "Tíverri er einasta orsøk til skund, at kommunan er lopin framav og hevur sett í verk eitt ungdómstiltak, uttan at formliga er farið fram, og at man nú roynir at lappa upp á hesa avgerð."
Ikki hægsta summarferiutíð
Trivnaðarstjórin í Tórshavnar kommunu sigur í svari til skúlastjóran á Argjahamri 2. juni: "Talan er ikki um hægstu summarferiutíð, og skúlans leiðsla hevur, hóast próvtøkur, allar møgulleikar at savna lærarnar og skúlastýrið til endamálið."
Eisini skrivar Trivnaðarstjórin: "Vil skúlin ikki taka av hoyringarmøguleikanum, so má kommunan taka til eftirtektar og skipar so tilboðið í teim hølum og eftir tí virksemisætlan, so sum ætlanin fyriliggur nú."
Marjun Holm, skúlastjóri í Skúlanum á Argjahamri, vil ikki gera viðmerkingar til málið.
Sí eisini


text:
- Tíðindi, mentan og ítróttur
Tikin fyri at smugla hassj
Tríggir útlendingar blivu mánadagin varðhaldsfongslaðir í Føroya rætti fyri at royna at smugla hash til Føroya.
Tvey ferðafólk, sum komu við Norrønu til Havnar sunnukvøldið, vórðu tikin fyri at hava sløk fýra kilo av hashi í bilinum, tey høvdu við sær. Politiið metir, at hendan nøgdin hevði kunnað verið seld fyri eina millión krónur.
Tey eru varðhaldsfongslað í fýra vikur.
Eitt annað ferðafólk, sum eisini kom við Norrønu, varð tikið fyri at royna at smugla sløk 300 gramm av hashi.
Hetta ferðafólkið varð varðhaldsfongslað í 14 dagar.
Tey tiknu hvørki játta ella nokta seg sek.
Politiið kannar nú bæði málini. Tann, sum varð tikin fyri at royna at smugla sløk 300 gramm, skuldi til Danmarkar aftur sunnukvøldið við Norrønu.
Politiið heldur tí, at bæði hetta hashið og tey sløku fýra kiloini vóru ætlað til at selja í Føroyum.
Prísurin fyri hash er í miðal 250 kr. fyri grammið í Føroyum, veit politiið frá teimum, sum fáast við slíkan handil.
Sí eisini


text:
Sponsor og stuðul
Suðuroyar Sparikassi er áhugaður í at sponsorera/stuðla einstaklingum og feløgum, ið vísa ágrýtni innan ítrótt, mentan og annað virksemi í umhvørvi, har sparikassin er sjónligur. Á henda hátt kann Suðuroyar Sparikassi geva íkast til menning í nærumhvørvinum.
Umframt at sponsorera einstaklingum/feløgum, so veitir Suðuroyar Sparikassi eisini stuðul til vælgerandi endamál.
Treytir fyri møguligari avtalu
Vit krevja, at tú/felagið:
- er virkin kundi í Suðuroyar Sparikassa
- er virkið, har Suðuroyar Sparikassi hevur deild
- kann vísa á eitt álítandi arbeiði.
Vit sponsorera/stuðla ikki
- Vit gera ikki avtalur við einstaklingar ella feløg, sum aðrir fíggjarstovnar sponsorera/stuðla ella eru partar av. Tó eru undatøk, tá talan er um vælgerandi endamál.
- Vit gera heldur ikki avtalur við skúlaflokkar, almennar stovnar, politiskar og/ella átrúnaðarligar bólkar o.l.
Skrivlig umsókn um sponsor ella stuðul skal sendast til Suðuroyar Sparikassa, við telduposti ella sum vanligt bræv. Bert skrivligar umsóknir verða viðgjørdar, og vit loyva okkum at hava eina viðgerðartíð uppá umleið 1 mánað. Fyri at ein umsókn skal viðgerast, skal umsóknin vera Suðuroyar Sparikassa í hendi tvær vikur innan tiltakið.
Umsóknarblað kann heintast her.


text:
Rock Trawldoors á messu í Grønlandi
Við stuðli frá Vinnuframa hevur Rock Trawldoors hevur verið á fiskarímessu í Grønlandi.
Messan bleiv hildin í Sisimiut. Rock Trawldoors kom í samband við við onkran verandi kunda og onkur ordri kom í hús.
Messan var góð, men ikki bert ætlað til framleiðarar av trollemmum, tí vóru ikki so nógvar avtalur gjørdar. Tað var tó gott at luttaka á messuni, og við stuðlinum frá Vinnuframa hevði tað neyvan verið gjørt, tí tað er sera kostnaðarmikið at luttaka á messum í Grønlandi.
SEINASTU TÍÐINDI
Nýggjur leiðari settur á Vinnuframa
Creative Business Cup 2018
Nú sleppa føroyskir íverksetarar aftur at royna seg. Hósdagin 23. august verður nýggja Kongshøll…
Leiðari til Vinnuframa
Starvið
Vinnuframi søkir leiðara at arbeiða fulla tíð, ið m.a. skal standa fyri virkseminum o…


text:
Pól og Ninus sova hjá abba og ommu. Abbi, koyr meg heim til mammu. Ninus vil heim í sína song.
Ida og Uni eiga eina kanin, sum eitur Dís. Ein dagin verður Dís vekk.
Fyrsta torleikastig - gulur krabbi.
Vinir er fitt søga um vinmenninar Nils og Silas, sum eru vinir og sita saman í skúlanum. Teir eru samdir um, a...
Mira mús og Milo eru vinir.
Tey búgva í skóginum, men har kann vera vandamikið. Ein morgin er uglan eftir tei...
So fara tey at renna kapp, men hvat hendir: Mira dettur í ein runuhyl!
Fyrsta torleikastig - gulur krabbi.
Vit vita øll, at Alexandur dugir at yrkja. hann dugir eisini væl at yrkja til børn.
Henda fyrsta krabbabókin,...
Bei bei, fitti vinur er um Annu og Óla, sum eru heima einsamøll og spæla. Knappliga hoyra tey eitt ljóð. Hvat ...
Llena og Emil eru í fjøruni við pápa Emil.
Tey leita og finna nógv stuttligt.
"Ein likka!" rópar Emil.
"Ein...
Miu og Liasi dámar væl at spæla í holuni og at finna uppá rím.
Mia og Lias tutla og mutla.
Tey flenna og ren...
Sasja er góð við Rutt, sum finnur Sasju í gøtunum í Afrika, har hon melur íkring.
Sasja er so køld, tá ið hon...
?Sasju dámar væl at sleppa út, men hon ræðist stórar hundar.
So tað er ikki altíð so lætt, tá ið Sasja og Rut...
Krabbabók:
Uglan Una sær alt, eina mús og ein laks og eina gás, men so dettur hon í eitt hol.
Krabbabók:
Bæði dukkan Mona og revurin Boas vilja eiga dukkuhúsið.
Krabbabók:
Mia og Lias leita og leita.
Ein fitt søga, sum er løtt at lesa.
Nógvar stuttligar myndir.
Krabbabók:
Tula er ein bamsa, sum Ása eigur. Eli finnur hana á bønum, og hon er bæði vát og køld.


text:
Annar páskadagur
Annar páskadagur er dagurin eftir páskadag. Annað páskakvøld er stórt dansikvøld - hetta kemst av, at upprunaliga varð ikki dansað í føstu, og tí var annað páskakvøld fyrsta kvøldið, har fólk aftur sluppu at dansa. Dagurin er mánadagurin eftir páskir.
Rulla páskaregg[rætta | rætta wikitekst]
Tað er føroyskur siður at rulla páskaregg annan páskadag. Hartkókað egg, sum ofta eru málað ella á annan hátt prýdd, verða rullað oman bakkan, til tey brotna, og síðani eiga tey at verða etin. Tað gerst tó alt vanligari, at eggini ikki verða etin. Flest børn gleða seg til henda hugnaliga páskasiðin, at mála egg, fyri síðani at rulla egg úti í náttúruni saman við foreldrunum og vinum. Men tað er tó ein lítil vandi við at rulla páskaregg. Salmonella kann vera uttan á skalinum og inni í egginum.


text:
Orð: Petur Jacob Sigvardsen
Viðmerking: Yrktur á vári 1964. Broyttur seinni.
Trúgv er leiðin til Guds náði,
eg við Halgum Anda fái
sum mín dýrabara lut,
tá eg gevi meg til Gud.
Trúgv er treyst, ið vónað verður,
sannføring, sum Andin gevur
um teir lutir – fjaldir her –
sálin sær í nýggju verð.
Trúgv er álit á tað orðið,
sum í Kristi hold er vorðið,
tók í mannahjørtum búgv,
gjørdist heimsins himnabrúgv.
Trúgvin hvílir í Guds náði
í hans kærleiks ríka ráði,
at vár Jesus, faðirs mynd,
sjálvur gjørdist øll mín synd.
Trúgv er hondin tann, ið fevnir
góðsku Guds, sum orð hans nevnir.
Lýðin lítur hon á hann:
trúarinnar upphavsmann.
Hon vil góða stríðið stríða,
lærir lýdni av at líða.
Trúgvin sær sítt lívsins mál:
ævigt lív og frelsta sál.


text:
Nú Páls Høll er latin upp fyri almenninginum, kann eisini staðfestast, at sjálvboðin hava gjørt eitt megnararbeiðið inni á Oyrunum í Vági.
Sjálvboðin gjørt eitt megnararbeiðið í Páls Høll
Vaska langhylin kl. 13 tórsdagin 30. juli
Í samband við at tøkningar frá Myrtha Pool koma og gera barnahylin lidnan og langhylin kláran til vatn-áfylling, skal langhylurin vaskast.
Halda áfram at rudda og feiða
Fríggjadagin 6. februar kl. 13 verður hildið áfram at rudda og feiða í langhylinum.
Rudda í langhylinum 5. feb. kl. 14
Nú er rættilig gongd á í langhylinum. Sunnudagin koma arbeiðs fólk frá Myrtha Pool at gera hylarnar báðar lidnar. Av somu orsøk verður farið at rudda í langhylinum tórsdagin 5. feb. kl. 14.
Mála í langhylinum mánamorgun
Mánamorgun 12. januar kl. 9 verður farið undir seinasta umfar av málaraarbeiðinum í langhylinum.
Mála ónsdagin 7. januar
Ónsmorgun 7. januar kl. 9 verður farið undir allar seinasta umfar av málaraarbeiðinum í langhylinum.
Mála og rudda í langhylinum
Tórsdagin 20. november kl. 10.00 verður farið at mála og rudda í langhylinum.
Rudda í langhylinum 15. okt.
Ónsdagin 15. oktober 2014 kl. 16:00 verður farið í langhylin at rudda.
Mála í langhylinum leygardagin kl. 10
Leygardagin 2. august kl. 10 verður aftur farið at mála í langhylinum.
Sjálvboðin planta á Sandinum
Í juli hava sjálvboðin plantað runnar og trø á Sandinum.


text:
Kommunupolitisk umboðan í Føroyum er á breddanum í nýggjari bók, sum kemur út í dag
Nú tað stundar til kommunuval, bjóðar Forlagið Fróðskapur eitt fínt høvi at síggja alla kommunuskipanina í einum størri høpi við nýggju bókini "Kommunupolitikkur".
Bókin kemur út í dag, og í sambandi við útgávuna verður almenn móttøka klokkan 15 á Søgu- og samfelagsdeildini í Jónas Broncksgøtu 25, 4. hædd.
Bókin byggir í stóran mun á nýinnsavnað tilfar, til dømis dátubasu yvir uppstillað og vald, spurna¬kanningar millum tey uppstillaðu til kommunuvalini 2000 og 2004, samrøður við politikarar og embætisfólk í kommunala sektorinum, og samrøður við limir í teimum trettan staðbundnu nevndunum.
Eisini verður komið inn á spurningin um nýtt uppgávu- og ábyrgdarbýti millum land og kommunur og nýggjan kommunubygnað. Broytingarnar, sum komu við nýggju kommunu¬stýrislógini í 2000, verða neyvt lýstar.
At enda í bókini verður hugt at tølum frá dátubasuni og spurnakanningunum millum uppstillað til kommunuvalini: Hvussu eru val til býráð og bygdaráð skipað, hvat slag av listum eru í ymiskum kommunum, og hvussu nógv verða uppafturstillað og afturvald? Hvussu væl umboða tey uppstillaðu og valdu ymiskar bólkar?
Her verður eisini sett fokus á til dømis undirumboðanina av kvinnum í kommunupolitiskum høpi, og hvussu roynt hevur verið at betra kvinnuumboðanina.
© Anna V. Ellingsgaard - Sosialurin


text:
Seinastu FM kappingarnar verða avgreiddar vikuskiftið 6.-8.apríl
Seinastu FM kapppingarnar kappingarárið 2017-18 verða avgreiddar vikuskiftið 6.-8.apríl.
Innleiðandi kappingarnar byrja fríggjakvøldið 6.apríl kl. 18.00 í høllini á Hálsi, tá kvinnudeildin og meistardeildin hjá monnum spæla seg fram til finalurnar í einmansleiki og tvímansleiki, umframt at blandaður tvímansleikur eisini er á skránni. Finalurnar verða so spældar á stóra finaludegnum, ið Borðtennissamband Føroya skipar fyri saman við Judosambandinum og Badmintonsambandinum í nýggju stórhøllini á Hálsi.
Harumframt skipar Borðtennissambandið fyri sjálvstøðugari FM kapping í meðaldeildini, og leikarar, ið ynskja at vera við til hesa kapping, møta í høllini kl. 18.


text:
Oda Strøm
13.06.2018 - 08:57
Í middegi byrjar ferðin heim hjá feðgunum báðum Sjúrða og Guðmundi Norðbúð.
Guðmundur Norðbúð, ið er 28 ára gamal, hevur seinastu árini búð í Fredrikstad í Norra, har hann hevur lært til bátasmið. Fyri seks árum síðan keypti hann eina gamla skútu, sum hann setti sær fyri at umvæla. Skútan hevur nú fingið navnið Stjørnan og er klár at sigla heim.
- Eg keypti seksæringin í 2012 og fann útav, at talan var um eitt gamalt grønlandsfar, sum er bygt í 1959. Nógvir eldri menn kendu bátin aftur og fortaldu mær, at báturin var at kalla fast inventar í Føroyingahavnini gjøgnum øll 60'ini, fortelur Guðmundur.
Orsøkin til, at Guðmundur velur at sigla bátin heim nú, er, at hann er liðugt útlærdur sum bátasmiður og ætlar sær at byrja egna verksmiðju í Føroyum.
- Marknaðurin er kanska ikki so stórur sum aðrastaðni, men hjartað dregur. Hetta er tað eg brenni fyri at gera, og eg ynski at royna meg í Føroyum við egnari verksmiðju, sigur hann.
Feðgarnir ætla sær at taka sær góða tíð og gera ein ordiligan túr burturúr ferðini heim, so teir vænta at vera heima um miðjan juli.
Tað ber til at fylgja við á túri teirra her.


text:
Orð og lag: Jørgen P. Santon
Týtt: Victor Danielsen
1. Tann, í skjóli hins hægsta er,
har hini signaðu hvíla,
býr í skugga hins alvalda,
um náttarstormarnir ýla,
sál mín hevur við Harran sagt:
Bústaður mín og mín borg,
kletturin, ið eg líti á
og kastaði á mína sorg!
2. Sál hins einsliga frelsir hann
út úr freistarans gørnum,
hvørja snerru hann slíta skal,
sum er ætlað hans børnum;
verja tín er, at Gud er nær,
ódnin ei náa tær kann,
undir hans veingjum finnur tú lívd,
tín brynja, tín skjøldur er hann.
3. Pestur sníkir í myrkri seg fram,
sóttin á deginum flýgur,
ræðslan herjar tey túsund heim,
mansættin suffar og líður;
kríggið drívur á reyðan hest,
deyðin í hølunum er –
still, áh, mín sál, tað skal ei ná
tín friðfulla bústað her!
4. Tú í skjóli hins hægsta ert;
hann hevur mátt, hevur megi,
aldri, aldri hann sleppir tær,
hvørki á nátt ella degi;
falla túsund enn runt um teg,
tætt hjá tær tíggju ferð tað,
Harrin, hann senda skal eingil sín
at verja teg á tínum stað.
5. Villdýr, sjúkdómur hótta teg,
havið og bylgjurnar brúsa;
tú ert vardur av armi tí,
sum kann hvønn fígginda knúsa.
Áðrenn vreiðinnar mál er fult,
tekur hann dúvuna heim,
inn um portrini skínandi,
til æviga gleði og gleim.


text:
Fyrra hálvár Effodeildin – eftirmetingar
TB | 15/07/13
TB byrjaði kappingina sera illa. Okur taptu stórt móti 07Vestur og KÍ, og vóru hepnir at fáa eitt stig í fyrsta heimadystinum móti NSÍ.
Men so byrjaði at bragda, teir nýggju leikararnir fóru at spæla betur, verjuspælið kom í serflokk og okur skaptu hópin av málmøguleikum. Spakuliga otaði TB seg úr botninum og endaði í einum trunka við fleiri liðum. Hesin góði stimi endaði eins brádliga og hann byrjaði, og TB tykist at verða uppsteðgað, nú summarferian er við at verða av. Vónandi hava menn løtt sær battaríini og koma við góðum treysti og áræði inn í seinnu helvt.
Í skrivandi løtu liggur TB á einum sjenda plássi við 16 stigum, Víkingur hevur sama stigatal, men AB er við at fáa kontakt aftur og við 12 stigum hava teir veruliga fingið vind í seglini í seinastuni.
Eitt, sum hevur eyðkent TB í ár, eru teir nógvu javnleikirnir. Av hesum dystum eru tað serliga mistu stigini móti B36, ÍF og KÍ sum fella okkum fyri bróstið. TB átti av røttum at fingið fulla úrtøku hesar leikdagarnar, men fótbóltur er einaferð fótbóltur, og bólturin er og verður rundur, fyri at brúka eina gamla klisje.
Um okur samanbera støðuna eftir 15 umfør í 2013 við 2012, so hevði TB 18 stig seinasta ár. Málúrtøkan í 2012 var, 19 vunnin mál og 23 tapt. Í 2013 er hon 13 vunnin mál, og 20 mál eru farin ígjøgnum hjá Ivan Stojkovic.
Av teimum 12 dystunum, ið eru eftir, fara okur at leika 5 við Stórá, og 7 ferðir skulu okur uttanbýggja. Fyrsti dysturin verður komandi vikuskifti í Fuglafirði, tann næsti verður í Gøtu og síðan kemur krútsterka HB-liðið á vitjan. Hetta er ikki ynskimótstøða, nú gongdin ikki hevur verið so góð, men ein má spæla móti øllum liðunum, so tað kann fyri tann saks skuld gera tað sama.
Onki lið er enn flutt niður við færri enn 25 stigum, megna okur at skava okkum 12 stig saman í 12 umførum, so eiga okur reint hagtalsfrøðiliga sæð at standa okkum í deildini. Hetta er ikki ómøguligt, tí okur hava enn ein dyst móti AB heima, og skulu vestur í Vágar at spæla móti 07vestur, ið fullkomuliga eru falnir í fátt.
Tá ein stuðlar TB, má ein fyrireika seg til at bíta negl og sita á pínubonkinum til allarseinasta dómarabríksl. Okur hava lyndi til at skapa ov stóran og óneyðugan spenning í kappingini.
ME


text:
26. juli 2013
Ólavsøkuskrúðgonga
Ólavsøkan er aftur fyri framman !
Føroya Ríðingarfelag byrjaði við siðbundni skrúðgonguni á sinni og eiga enn tann dag í dag heiðurspláss í skrúðgonguni.
Hetta krevur tó eisini nakað av okkum sjálvum, um vit vilja hava virðing frá øðrum muga vit eisini virða onnur, heitt verður tí á fólk at lata seg í hvíta skjúrtu og svart slips til skrúðgonguna ! Eisini er umráðandi at hava væl vand ross so einki óhapp hendir. Skrúðgongan er Ólavsøkuaftan kl. 14, møtt verður kl 13:30 við komunuskúlagarðin. Góða Ólavsøku !!
24. juli 2013
Ólavsøkukappríðing
Abonner på: Indlæg (Atom)


text:
Barnadansistevnan 2018
Innbjóðing til Barnadansistevnuna 2018
Barnadansistevnan verður í Sandoynni leygardagin 21. apríl 2018.
Ferðing:
Orsakað av ferðasambandinum verður neyðugt at koma suður í trimum holdum. Teistin siglir 3 túrar um morgunin kl. 7.30, 8.30 og 9.45. Vit hava hugsað okkum at tey sum búgva tættast við koma fyrsta túrin saman við suðuroyingum, tí tey gista í Havn og skulu suðuraftur seinnapartin. Tá vit vita hvussu nógv koma frá hvørjum felagið, leggja vit tað nærri til rættis.
Teistin siglir eisini tríggjar túrar av aftur Sandoynni seinnapartin, men í skrivandi løtu er ikki heilt greitt nær, í fyrsta lagi siglir hann kl. 14.00, men møguliga byrjar hann eitt sindur seinni. Tey sum koma fyrst í oynna sleppa eisini fyrst avstað aftur :) Tit frætta tíðirnar so skjótt vit vita, og SSL sigur at teir lýsa við tí á heimasíðuni, tá avgerð er tikin.
Í Skopun:
Í Skopun halda vit til í ungmannahúsinum Samljóð. Tá tit koma til Skopunar verður morgunmatur at fáa. Tá tit hava fingið ein bita fara vit upp á gólv. Tað sleppa 160 við Teistanum, so vit fáa ein stóran ring.
Útferðir:
Tað verða tríggjar útferðir, bólkarnir fara við bussum úr Skopun. Ein verður til Gívrinarspor, har søgnin um gívrina verður fortald, hesin túrur er ætlaður yngstu børnunum. Ein verður til Todnes, har søgnin um Kálv lítla verður fortald, hesin túrur er ætlaður eldru børnunum. Seinasti túrurin verður til bóndagarðin í Uttastovu, har børnini sleppa at síggja tað, sum er á einum bóndagarði, her er eingin aldur settur á.
Døgurði:
Tá bólkarnir eru lidnir við teirra útferðir, fara tey í ungmannahúsið Virkið á Sandi at fáa døgurða.
Í Dali:
Tá bólkarnir eru lidnir at eta í Virkinum, verða teir koyrdir til Dals við bussum. Í Dali verður dansa og á borðinum verða køkur, saft, kaffi og te.
Heim aftur:
Bussar koyra til Skopunar, so tað passar við Teistan, tíverri vita vit ikki nágreiniliga hvat klokkan, men tað kemur seinni.
Tilmelding:
Feløgini tilmelda við at senda meyl til Hendrik Egholm adressan er: he@lv.fo í seinasta lagi leygarkvøldið 7. apríl.
Viðmerkið tal av luttakarum og hvussu nógv fara til hvørja av teimum trimum útferðunum. Eisini er gott um tit skriva eini tvey kvæði ella vísur, sum tit ætla at kvøða.
Tá tilmeldingarnar eru komnar fáa tit boð um hvørjum túri hjá Teistanum tit skulu við um morgunin.
Eru spurningar, eru tit vælkomin at ringja til Hendrik Egholm 290852
Við vón um góða undirtøku
Leikum Fagurt og Stígum
Fast


text:
Lasanja er ein fastur táttur heima hjá okkum, tá ið køliskápið skal tømast. Tað eru ongar reglur fyri hvat kann og hvat ikki kann fara í. Alt slag av grønmeti, salati og osti kann brúkast. Nakað av grundleggjandi tilfarinum má... Continue reading →
Um tú ert sum eg, so ert tú eisini fallin fullkomiliga fyri reyða litinum, sum sæðst í øllum mótabløðum fyri tíðina. WAUW! og so er tað eisini tann ultimativi jólaliturin, og hóskar seg tí ótrúliga væl jólafrokostin. Ein kennir seg... Continue reading →
SuppuSunnudagur er her!! Áhh, ein fer ongantíð skeivur við einari góðari karrysuppu. Tilfar til 2 persónar 2 hósnarungabringur 1 stóra purru 4 gularøtur 5 dl vatn + hósnarunga bótarmola 2 spsk karry 2,5 dl róma salt, pipar og chili Arbeiðsháttur... Continue reading →
Tann eina dagin, vóru við boðin út til grillkvøld hjá einum, sum býr í einum kolonihava. Ein kolonihavi er sera væl umtókt at hava í Danmark. Nøkur brúka tað sum summarhús, og onnur brúka tað sum fastan búðstað helvtina av árinum.... Continue reading →
Ja, tú læs rætt! Búkurin veksur og veksur, men av einari heilt aðrari orsøk enn vanligt! Eg eri við barn og vit eru sooo spent!! Hesir undanfarnu mánaðarnir hava verið ein rusjibani, frá einum enda í annan. Frá at finna... Continue reading →
Hevur tú fingið nýggja Á tilboðsblaðið inn um hurðina? Ja? so hevur tú kanska borið eygað við hesa nýggju uppskriftina. Á roynir sum kunnugt, at leggja fokus á at fáa føroyingin at minka um matoyðsl. Eitt er sikkurt, og tað... Continue reading →
“Jólini nærkast í hvørjum, allarbest mær hugnar í Føroyum. Nú er stund at gleða seg, tí jólini nærkast í hvørjum” Áhhh eg eri enn, sum eitt barn á jólum. Eg vil siga, at eg havi hildi mær frá at pyntað... Continue reading →
So var aftur SuppuSunnudagur. Yayyy!! Er tað ikki lekkurt at fáa eina góða heita suppu ein tílíkan dag? Tað góða við suppum, er eisini tað at tú kanst gera tær tímar undan tær skulu etast. Tær eru lættar at hita... Continue reading →
Onkuntíð er tað lekkurt, við einari skjótari dessert. Hendan er løtt og krevur ikki nógv tilfar. Hon kann bæði gerast í eitt fat, ella sum her, í glas. Hon er ordiliga søt, og tí klárar tú nokk ikki at eta... Continue reading →
Altso her kunnu vit næstan byrja við at siga HALLELUJA!! Skalt tú gera okkurt lekkurt til vikuskiftið? So er hendan løtt og lekkur. Hendan samansetingin er soo lekkur! Og veist tú hvat? hendan kakan kann halda sær í fleiri... Continue reading →


text:
Heri Simonsen 12.08.2018 (19:10)
Sigursmálið og venjarin hjá 07 Vestur (FM1)
TRÝST á PÍLIN undir MYNDINI, og hoyr frá FM1:
1) Hoyr hvussu tað ljóðaði á FM1, tá frásøgumaðurin hjá FM1, Tróndur Arge segði frá sigursmálinum Sonny Jacobsen skoraði fyri 07 Vestur ímóti AB, tá 75 minuttir vóru farnir av botnuppgerðini á Dungasandi í Sørvági.
2) Hoyr samrøðuna Tróndur Arge gjørdi við høvuðsvenjaran hjá 07 Vestur, Paula Poulsen aftaná dystin.
Pauli Poulsen er glaður og lættur um bert annan sigurin í ár. Pauli Poulsen staðfestir, at sigurin gevur 07 Vestur møguleikan at vinna seg uppum AB, ið er fyrsti málsetningurin.
Pauli Poulsen heldur, at liðið hjá 07 Vestur eigur nóg mikið í sær, at teir kunnu bjarga sær í Betrideildini við góðum avrikum seinasta triðingin av kappingini: - sum vit spæla í dag hava vit møguleikan at fáa fleiri stig, heldur Pauli Poulsen.
Samrøðan Tróndur Arge gjørdi við roynda miðvallaran hjá AB, Bárður Olsen hoyrist HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
GREINAR
Nú ber tað til at melda seg til Heystglottar ella Várglottar á: https://www.atgongumerki.fo/tvk/#
Her kunnu tit lesa faldaran og finna útav, um ...
Væl umtókta vitjanartænastan hjá Tvøroyrar Kommunu hevur nú virkað síðan desember 2016 og eru fleiri borgarar, ið javnan fáa vitjan. Tó, ...
Vísandi til kommunustýrislógina kapittul 3, §13 um kommunustýrisfundir, verða hesir kommunustýrisfundir fyri 2018 lýstir at verða í ...
Býráðið í Tvøroyrar kommunu hevur 7 limir, ið verða valdir eftir reglunum í kommunuvallógini. ...
Um tørvur er á tí, verður skipað fyri lektiucafe í Tvøroyrar skúla. Skúlastýrið søkti fyri stuttum Tvøroyrar Kommunu um játtan ...
Føroyanevndin hjá Fólkatinginum á vitjan Sum liður í vitjanini hjá Føroyanevndini í Danska Fólkatinginum, vitjaði ferðalagið ...
Skeiðið er ein innføring í ferðavinnuna og gevur luttakarum eina góða fatan av ymisku tættunum í ferðavinnuni og amboð at virka við ...
Í kjalarvørðinum av at Varðin Pelagic er farið í gongd aftur, er skipaferðslan farin at økjast á fjørðinum. Fyrradagin legði Jupiter at ...
Gips gevur sera dálkandi útlát frá sær, tá tað verður brent. Hugsið tí um umhvørvið og latið gips til tyrvingar - eisini allir ...
Verkætlanin Neysting, ið hevur verið áleiðis eina tíð, er nú vorðin veruleiki. Elin Maria Nolsøe Joensen, Sissal Fosaa og Eirikur Sanderson, hava ...


text:
Fyri at mynstra umborð á skipi, skalt tú hava eitt heilsuprógv, sum er í gildi. Heilsuprógvið fæst við at venda sær til ein góðkendan sjóvinnulækna í Føroyum. Sí yvirlit yvir góðkendar sjóvinnulæknar í Føroyum
Um læknakanningin verður framd hjá sjóvinnulækna uttanlands, skal viðkomandi lækni útfylla Oyðublað hjá Sjóvinnustýrinum
Gongur heilsuprógvið út á túrinum, skalt tú fara til læknakanning í tí fyrstu havnini, tú kemur til, um møguleiki er til tess. Tó mugu ikki ganga meira enn tríggir mánaðir.


text:
Platon
Platon (á grikskum: Πλάtwv) (428/427 f.Kr. – 348/347 f.Kr.) var grikskur heimspekingur. Hann æt upprunaliga Aristoklis, men varð kallaður Platon (Plàtōn), ið merkir "ennisbreiði". Hann, Sokrates og Aristoteles løgdu støðið undir vesturlendska heimspeki. Platon fekst eisini við støddfrøði, og hann stovnaði Akademiið í Athen, sum var allarfyrsti lærdi háskúlin í Vesturheiminum. Hann skrivaði mest samrøður, sum nevnast "sokratisku samrøðurnar", av tí at Platon nýtir Sokrates sum høvuðspersón, og kunnger umvegis hann boðskap og heimspeki sína. Verk Platons eru í høvuðsheitum støðið undir skilvísi, retorikki, støddfrøði og heimspeki sum heild.
Platon verður ofta settur upp móti næmingi sínum, Aristotelesi, hvørs heimspeki var tann øvugta av Platonsa, av tí at hon einans var støddfrøðislig og bygd á eygleiðingar.
Miðøldin var góð við Aristoteles og tók hann fram um Platon, men í Býsantiska ríkinum varð nógv granskað í Platoni.
Platonisma[rætta | rætta wikitekst]
Tað at nokta materiellu kringumstøðurnar hjá okkum og tær avleiðingar, ið hetta hevur, eins og Sokrates ofta gjørdi, nevnist oftani "platonisma". Í fleiri av verkum Platons - serliga Politeiu - kemur Sokrates og vendir vanliga mátanum, sum vit fata heimin kring okkum á, og tað, vit kunnu vita, fullkomiliga á høvdið - hann avnoktar sansirnar fullkomiliga. Í verkinum Teatetos letur hann Sokrates siga, at slík fólk, sum trúgva á sansirnar, eru "eu a-musoi", sum merkir "glað uttan musurnar". Hetta merkir í stuttum, at tey liva uttan guddómsligan íblástur, sum í einum glotta kann vísa teimum hin hægra veruleikan.
Í holulíknilsinum kunnger Platon bæði vitanarfrøði og politikk sín. Holulíknilsið snýr seg um, at tann, sum ger seg frían av leinkjunum og fer út úr holuni og upp í sólarljósið, hann eigur at stýra samfelagnum. Tann upplýsti hevur skyldu til at fara frá tí bara at sita og filosofera, og til at stýra samfelagnum, av tí at hesin hevur "hitt háleitta innlitið". Hesir persónar nevnast "heimspekiskongar".


text:
Summarferia í Danmark juli 2016
Hósnátt ella faktiskt fríggjamorgun klokkan 03:30 og
Norrøna leggur at. Niður 8 juli
04:30 og á Havnini aftur 31 juli kl 23:30
Mammubeiggin hjá mær Oddfinn altíð í so góðum lag, tekur ímóti umborð á
Norrønu
So hava vit funni kamari hjá okkum
Leygardagur og vit fáa okkum ein bita
Gudmundur slangar sær, mynd av Gjógv á vegginum
Onkur má fylgja við nýggjheitunum :)
So eru vit til buffét
Sera gott at sigla, ikki eitt rull
Borðplattformar eru nógvir her
So eru vit á barr eina løtu :)
Vessel finder er smart, grønt er Norrøna
næstan inni í Hirtshals nú Hesin hyggur film :o)
Okkara bilgrannar umborð eru ikki minni enn fittu Maria og Klæmint :o)
So er klárt at fara í land
Síðsta práti áðrenn vit skiljast, tey fara ímóti Aarhus og vit Aalborg :)
Oyjøddarnar, so eru vit í Aalborg
Fitta Gudrid, Anja og Laila eru eisini fittar :)
Uff uff helt ikki at grillin var so stór
2. Partur >>>>